Cámara de

Comptos

De Navarra

Nafarroako

Kontuen

Ganbera

Nafarroako Unibertsitate Publikoa, 2014

2016ko martxoa

Aurkibidea

 orrialdea

[Laburpen exekutiboa 3](#_Toc447608879)

[I. Sarrera 5](#_Toc447608880)

[II. Iritzia 8](#_Toc447608881)

[II.1. 2014ko urteko kontuei buruzko auditoria finantzarioko iritzia 9](#_Toc447608882)

[II.2. Legezkotasuna betetzearen fiskalizazioari buruzko iritzia 9](#_Toc447608883)

[III. Nafarroako Unibertsitate Publikoaren 2014ko ekitaldiko urteko kontuen laburpena. 11](#_Toc447608884)

[III.1. 2014ko aurrekontuaren likidazioa 11](#_Toc447608885)

[III.2. 2014ko ekitaldiko aurrekontuaren emaitza 12](#_Toc447608886)

[III.3. Diruzaintza-gerakina 2014ko abenduaren 31n. 12](#_Toc447608887)

[III.4. Egoera-balantzea 2014ko abenduaren 31n 13](#_Toc447608888)

[III.5. 2014ko emaitzen kontua 14](#_Toc447608889)

[IV. Oharpenak, iritzian eraginik ez dutenak, eta gomendioak 15](#_Toc447608890)

[IV.1. Unibertsitatearen aurrekontu- eta finantza-egoera 2014ko abenduaren 31n, eta finantza-izaerakoa ez den bestelako informazioa. 15](#_Toc447608891)

[IV.2. Kontuen Ganbera honek aurreko txostenetan emandako gomendioen betetzea. 30](#_Toc447608892)

[IV.3. Aurrekontu-egonkortasuneko eta finantza-iraunkortasunaren printzipioak 31](#_Toc447608893)

[IV.4. Kudeaketa-alor garrantzitsuak 34](#_Toc447608894)

[IV.5. Genero berdintasuneko politikak 48](#_Toc447608895)

[Eranskina. Nafarroako Unibertsitate Publikoaren 2014ko oroitidazkia 57](#_Toc447608896)

Laburpen exekutiboa

Kontuen Ganberak Nafarroako Unibertsitate Publikoaren 2014ko ekitaldiko kontu orokorrak fiskalizatu ditu.

Gure lana hauxe izan da: egiaztatzea ea kontu horiek egoera ekonomiko-finantzarioa ongi islatzen duten eta Unibertsitatearen jardueran legezkotasunaren printzipioa bete den.

Aurreko helburuez gainera, honako hauek ere aztertu dira:

* Unibertsitatearen aurrekontu- eta finantza-egoera 2014ko abenduaren 31n.
* Kontuen Ganbera honek aurreko txostenetan emandako aholkuen betetze-maila.
* Aurrekontu-egonkortasuneko eta finantza-iraunkortasuneko printzipioen aplikazioa.

Halaber, aztertu dugu nolako jarduketak egin dituen Unibertsitateak generoko berdintasuneko politikari buruzko arauak direla eta.

Unibertsitatearen 2014ko ekitaldiko informazio garrantzitsua honela laburbiltzen dugu:

* Urte horretan, 70,56 milioiko aurrekontu-gastua egin du eta 71,74 milioiko diru-sarrerak izan ditu.
* 1.329 langile dauzka; horietatik, ehuneko 64 irakasleak dira.
* Ikasleak 8.295 dira.

Ondoren azaltzen ditugu lanaren ondorio nagusiak:

Lehena. Unibertsitatearen urteko kontuek fideltasunez erakusten dute, alderdi esanguratsuetan, haren ondarearen, haren finantza-egoeraren eta haren emaitza ekonomiko eta aurrekontukoen irudia.

Bigarrena. Unibertsitateak garatutako jarduera bat dator, alderdi esanguratsu guztietan, funts publikoen kudeaketari aplikatzekoa zaion araudiarekin.

Hirugarrena. 2014ko abenduaren 31ko aurrekontu- eta finantza-egoerari dagokionez, egoera ekonomiko orokorraren egungo testuinguruaren barruan, Unibertsitateak lortu du finantza-egoera saneatua edukitzea, funtsean honako hauengatik: gastuei eusteko eta haiek doitzeko politika bat izan du –funtsean funtzionamenduari eta inbertsioei dagokienez–; diru-sarrera berekiek garrantzi handiagoa hartu dute, eta diruzaintza-gerakin positiboa eta zorpetze txikia izan ditu. Gainera, kontuan hartu beharra dago Nafarroako Gobernuaren ekarpena gutxitu dela edo egonkor mantendu dela.

Laugarrena. Oro har, Unibertsitatea Ganbera honek aurreko txostenetan egindako gomendioak ezartzen ari da. Nafarroako Gobernuak, Unibertsitatearekin batera, azken horretarako urte anitzeko finantzaketa-eredu bat definitzeari buruzko gomendioak, berriz, indarrean jarraitzen du, egonkortasuna eta finantza-bideragarritasuna finkatu nahi baitira.

Bosgarrena. Aurrekontu-egonkortasunari eta finantza-iraunkortasunari buruzko Lege Organikoaren eraginetarako, Unibertsitatea Foru Komunitateko Administrazioaren "administrazio publikoen " sektorekoa da. Horrenbestez, sektore horretan egiaztatu beharra dago, orokorrean, aipatutako lege organikotik ateratzen diren printzipioen betetzea. 2014an, Ganbera honek Nafarroako Gobernuaren ekitaldi horretarako kontu orokorrei buruzko txostenean adierazitakoari dagokionez, Foru Komunitateak haiek bete egin ditu.

Seigarrena. Generoko berdintasuneko politikei dagokienez, Unibertsitateak bere estatutuetan berdintasunaren arloko legezko aurreikuspenak txertatu ditu, eta jo du gai hori estrategikoa dela bere jarduerak garatzeko, eta ahalegin handiak egiten ari da irakaskuntzaren, administrazioaren eta ikasleen arloetan.

I. Sarrera

Kontuen Ganberak, 2015erako bere jarduketa-programari jarraituz, Nafarroako Unibertsitate Publikoaren (aurrerantzean, Unibertsitatea) urteko kontuak, 2014ko ekitaldikoak, fiskalizatu egin ditu. Kontu horiek, funtsean, data horretan amaitutako ekitaldiko aurrekontuaren likidazioaren egoera-orriak, balantzeak, emaitza ekonomiko eta ondarezkoen kontuak eta oroitidazkia jasotzen dituzte. Urteko kontu horiek 1994ko kontabilitate publikoaren plan orokorraren arabera egin dira.

Urteko kontuen finantza-auditoriarekin batera, legezkotasunaren betetzeari buruzko fiskalizazioaren plangintza egin eta bete dugu, honako honi buruzko iritzi bat eman ahal izateko: ea Unibertsitateak ekitaldian zehar egindako jarduerak eta aurrekontu- eta finantza-eragiketak eta 2014ko ekitaldiko urteko kontuetan jasotako informazioa bat ote datozen, alderdi esanguratsu guztietan, funts publikoen kudeaketari aplikatzekoak zaizkion arauekin.

Honako hauek osatzen dute, funtsean, Unibertsitateari 2014an aplikatzekoa zaion arau-esparrua:

* Haren sorrerari buruzko apirilaren 21eko 8/1987 Foru Legea.
* Unibertsitateei buruzko abenduaren 21eko 6/2001 Lege Organikoa (LOU), apirilaren 12ko 4/2007 Lege Organikoak eta Hezkuntzaren arloko gastu publikoa arrazionalizatzeko premiazko neurriei buruzko apirilaren 20ko 14/2012 Errege Lege Dekretuak aldatua.
* Nafarroako Unibertsitate Publikoaren Gizarte Kontseiluari buruzko uztailaren 2ko 15/2008 Foru Legea.
* Unibertsitatearen estatutuak, maiatzaren 12ko 110/2003 Foru Dekretuak onetsiak eta Nafarroako Gobernuaren 2011ko martxoaren 21eko erabakiak aldatuak.
* Aurrekontu-egonkortasunari eta finantza-iraunkortasunari buruzko apirilaren 20ko 2012 Lege Organikoa (LOEPSF izenaz ezagutzen dena).
* Emakumeen eta gizonen aukera berdintasuna sustatzeko azaroaren 28ko 33/2002 Foru Legea eta Emakumeen eta Gizonen Egiazko Berdintasunerako martxoaren 22ko 3/2007 Lege Organikoa.
* Nafarroako Gobernuaren 2013ko abenduaren 30eko erabakia, zeinak onetsi baitzituen 201rako ekitaldirako luzatutako 2012ko aurrekontu orokorrak betetzeko arauak.
* Unibertsitatearen aurrekontua, 2014ko ekitaldikoa, eta hura betetzeko oinarriak eta ixteko eta likidatzeko erregulazio-arauak.
* Irakasleen eta ikertzaileen arloko estatuko araudia.
* Administrazioko eta zerbitzuetako langileen arloari, ogasun publikoari, kontratazio administratiboari eta diru-laguntzak emateari buruzko foru araudia.

Unibertsitatearen 2014rako aurrekontua Gizarte Kontseiluak onetsi zuen 2013ko abenduaren 27ko bilkuran; 2014ko kontu orokorrak, berriz, 2015eko ekainaren 1ean onetsi zituen aipatutako organoak.

Oroitidazkian aipatu bezala, 2014ko aurrekontuan aurrekontu-egitura edo -sailkapen ekonomiko eta funtzionalaren aldaketa garrantzitsu bat egin zen, etorkizunean kontabilitate analitikoa ezartzea errazteko eta Unibertsitateak erabiltzen dituen baliabideak hobeki aurkezteko. Aldaketa horrek aurreko ekitaldiekiko alderaketak zailtzen ditu.

Txostena lau ataletan dago banatuta, sarrera hau barne. Bigarrenak gure iritzi finantzarioa eta legezkotasunaren betetzeari buruzkoa azaltzen du, Unibertsitatearen 2014ko ekitaldiko urteko kontuei dagokienez. Hirugarren atalean jaso dugu urteko kontu horien laburpen bat. Azkenik, laugarren atalean, honakoak jaso ditugu: Unibertsitatearen aurrekontu- eta finantza-egoerari buruz lortutako ondorioak edo oharrak; Ganbera honen aurreko txostenetako gomendioen jarraipena; aurrekontu-egonkortasunaren eta finantza-iraunkortasunaren printzipioen betetzea, eta kudeaketa arlo garrantzitsuak. Halaber, emakumeen eta gizonen egiazko berdintasunari buruzko araudia aztertu dugu, araudi horrek fiskalizazio-jarduketen xedearekin zerikusia izan dezakeen guztiari dagokionez.

Txostenak Unibertsitatearen 2014ko ekitaldiko oroitidazki ekonomikoaren laburpen[[1]](#footnote-1) bat badauka. Oroitidazki horretan, eranskin gisa, Unibertsitatearen menpeko entearen, Unibertsitate-Gizarte Fundazioaren, emaitzen kontua jaso dugu. Fundazio horren kontuak kanpoko profesionalek auditatu izan dituzte, eta aldeko iritzia edo aldatu gabeko iritzia eman dute.

Gure jarduketan, kontuan hartu ditugu Unibertsitateko Kontu-hartzailetza eta Auditoria Zerbitzuak egindako txostenak eta lanak, bereziki 2014ko urteko kontuei dagokienean.

Halaber, nabarmendu beharra daukagu Unibertsitatearen webguneko Gardentasun Atariaren edukia, zeren eta informazio muntaduna baitu jarduera ekonomiko eta aurrekontukoari, irakaskuntzako eta ikerketako jarduerari, giza baliabideei, kontratazioari eta plan estrategikoari buruz.

Azterketa lana 2015eko urritik abendura bitartean egin du auditoriako lau teknikarik eta auditore batek osatutako lantalde batek, eta Kontuen Ganberako zerbitzu juridiko, informatiko eta administratiboen lankidetza ere izan dute.

Jarduketa honen emaitzak Unibertsitateko egungo errektoreari jakinarazi zitzaizkion, bai eta 2014ko ekitaldian errektorea izandakoari eta gerenteari eta Gizarte Kontseiluko lehendakariari ere, kasua bada egokitzat jotzen zituzten alegazioak aurkezteko, Nafarroako Kontuen Ganberari buruzko 19/1984 Foru Legeko 11.2 artikuluan aurreikusitakoari jarraituz. Epea iraganda, txostenari ez zaio alegaziorik aurkeztu.

2014ko urtarrilean, Ganbera honek Unibertsitatearen 2012ko kontu orokorrei buruzko fiskalizazio txosten bat argitaratu zuen.

Eskerrak ematen dizkiegu Nafarroako Unibertsitate Publikoko langileei, lan hau egitean emandako laguntzarengatik.

II. Iritzia

Nafarroako Unibertsitate Publikoaren urteko kontuak fiskalizatu ditugu, 2014ko ekitaldikoak. Haien kontabilitateko egoera-orriak modu laburtuan jaso ditugu txosten honen III. atalean; Unibertsitatearen oroitidazkia, berriz, osorik erantsi dugu.

Nafarroako Unibertsitate Publikoaren erantzukizuna

Gerentzia da, errektorearen zuzendaritza pean, urteko kontuak egiteko ardura duena. Urteko kontu horiek, Gobernu Kontseiluak proposatuta, Gizarte Kontseiluak onetsiko ditu, halako moduz non irudi zehatza azal dezaten Unibertsitatearen ondareari, finantza-egoerari, emaitzei eta aurrekontu-betetzeari buruz, aplikatzekoa den finantza-informazio publikoko eta barne kontroleko arau-esparruari jarraituz, horren bidez prestatu eta aurkeztu ahal izateko iruzur edo akatsen ondoriozko oker materialik ez duten urteko kontu batzuk.

Urteko kontuak egiteko eta aurkezteko erantzukizunaz gainera, bermatu beharko du urteko kontuetan islatutako jarduerak, aurrekontu- nahiz finantza-eragiketak eta informazioa bat datozela aplikatzekoa den araudiarekin, eta xede horretarako beharrezkoak diren barne kontroleko sistemak ezarri beharko ditu.

Nafarroako Kontuen Ganberaren erantzukizuna

Gure erantzukizuna da iritzi bat adieraztea erantsitako urteko kontuei buruz eta gure fiskalizazioan oinarrituta egin diren eragiketen legezkotasunari buruz.

Horretarako, hura egin dugu Kanpo Kontroleko Erakunde publikoen fiskalizaziorako oinarrizko printzipioen arabera. Printzipio horiek exijitzen dute etikaren arloko eskakizunak bete ditzagula, bai eta fiskalizazioaren plangintza eta exekuzioa egin dezagula ere, honako helburuarekin: urteko kontuetan arrazoizko segurtasun bat lortzea eta haietan akats materialik ez egotea; eta finantzen egoera-orrietan islatutako jarduketak, finantza-eragiketak eta informazioa, alderdi adierazgarri guztietan, arau indardunen araberakoak izatea.

Fiskalizazio batek eskatzen du prozedura batzuk aplika ditzagula auditoria-ebidentzia bat lortzeko urteko kontuetan adierazitako zenbatekoei eta informazioari buruz, bai eta araudian ezarritako alderdi garrantzitsuak fiskalizatutako ekitaldian zehar betetzeari buruz ere. Hautatutako prozedurak auditorearen irizpidearen araberakoak dira, horren barne dela kontu orokorren akats materialei buruzko arriskuen balorazioa, akats hori iruzurraren nahiz akatsaren ondoriozkoa denean eta legezkotasunaren ez-betetze aipagarrien ondoriozkoa denean ere. Arriskuari buruzko balorazio horiek egiterakoan, auditoreak barne kontrola hartzen du kontuan –entitateak urteko kontuak egin ditzan eta legezkotasuna betetzen dela bermatzeko garrantzitsua baita– inguruabarren araberako auditoria prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez. Auditoria batek barne biltzen du, era berean, aplikatutako kontabilitate-politiken egokitasuna eta zuzendaritzak egindako kontabilitate-estimazioen arrazoizkotasuna, bai eta urteko kontuen aurkezpena ere, oro har.

Gure ustez lortu dugun auditoria-ebidentziak behar adinako oinarria eta oinarri egokia biltzen du legezkotasunaren betetzeari buruzko finantza- eta fiskalizazio-auditoriaren iritzi aldatu gabeari eusteko.

II.1. 2014ko urteko kontuei buruzko auditoria finantzarioko iritzia

*Auditoriaren finantzarioko iritzia*

Gure iritziz, erantsitako urteko kontuek, alderdi aipagarri guztietan, irudi zehatza erakusten dute, Unibertsitatearen ondareari eta finantza-egoerari dagokienez 2014ko abenduaren 31n, bai eta data horretan amaitutako ekitaldiko emaitza ekonomiko eta aurrekontukoei dagokienez ere, betiere aplikatzekoa den informazio finantzario publikoari buruzko arau-esparruari eta, bereziki, bertan jasotako kontabilitateko eta aurrekontuen inguruko printzipio eta irizpideei jarraituz.

II.2. Legezkotasuna betetzearen fiskalizazioari buruzko iritzia

*Legezkotasunaren betetzeari buruzko iritzia*

Gure iritziz, Unibertsitatearen 2014ko ekitaldiari buruzko urteko kontuetan jasotako jarduketak, aurrekontu- eta finantza-eragiketak eta informazioa bat datoz, alderdi adierazgarri guztietan, funts publikoen kudeaketari aplikatzekoak zaizkion arauekin.

*Beste gai garrantzitsu batzuei buruzko lerrokada[[2]](#footnote-2)*

Unibertsitate Publikoak, administrazio publikoa den aldetik, aurrekontu-egonkortasuneko eta finantza-iraunkortasuneko printzipioak bete behar ditu. Alabaina, araudi indarduna dela eta, haren aurrekontu- eta finantza-informazioa Nafarroako Foru Komunitateko Administrazioko "administrazio publikoaren sektorean" sartzen da, eta sektore horren barruan egiaztatzen da, orokorrean, printzipio horien betetzea.

2014an, Ganbera honek Nafarroako Gobernuaren kontu orokorrei buruz emandako txostenaren arabera[[3]](#footnote-3), Foru Komunitateko administrazio publikoaren sektoreak bete egin ditu[[4]](#footnote-4) aurrekontu-egonkortasunaren eta finantza-iraunkortasunaren printzipioak.

III. Nafarroako Unibertsitate Publikoaren 2014ko ekitaldiko urteko kontuen laburpena.

III.1. 2014ko aurrekontuaren likidazioa

Gastuen aurrekontuaren likidazioa, kapitulu ekonomikoen araberakoa

|  |  |  |  |  |  |  |
| --- | --- | --- | --- | --- | --- | --- |
| Deskribapena | Hasierako aurreikuspena | Aldaketak | Behin betiko aurreikuspena | Behin betiko aurreikuspen doitua  | Aitortutako betebehar garbiak | Aitortutako betebehar garbiak (%) |
| 1. Langile-gastuak | 49.650.976 | 4.481.131 | 54.132.107 | 53.350.877 | 51.649.830 | 73 |
| 2. Ondasun arruntak eta zerbitzuak | 11.710.537 | 8.826.937 | 20.537.474 | 20.104.765 | 13.361.922 | 19 |
| 3. Finantza-gastuak | 9.601 | 7.924 | 17.525 | 17.525 | 9.679 | 0 |
| 4. Transferentzia arruntak | 983.434 | 1.047.998 | 2.031.433 | 1.969.509 | 1.644.040 | 2 |
| 6. Inbertsio errealak | 3.892.277 | 704.718 | 4.596.995 | 4.309.042 | 3.794.598 | 6 |
| 7. Kapital-transferentziak |  | 2.565 | 2.565 | 2.565 | 1.851 |  |
| 8. Finantza-aktiboak | 5.000 |  | 5.000 | 5.000 |  |  |
| 9. Finantza-pasiboak | 215.530 |  | 215.531 | 215.530 | 95.681 | 0 |
| Guztira | 66.467.356 | 15.071.274 | 81.538.629 | 79.974.812 | 70.557.601 | 100 |

Diru-sarreren aurrekontuaren likidazioa, kapitulu ekonomikoen araberakoa

|  |  |  |  |  |  |  |
| --- | --- | --- | --- | --- | --- | --- |
| Deskribapena | Hasierako aurreikuspena | Aldaketak | Behin betiko aurreikuspena | Behin betiko aurreikuspen doitua | Aitortutako eskubide garbiak | Aitortutako eskubide garbiak (%) |
| 3. Tasak eta bestelako diru-sarrerak | 12.737.400 | 2.293.541 | 15.030.941 | 14.739.940 | 15.144.270 | 21 |
| 4. Transferentzia arruntak | 52.734.254 | 5.022.741 | 57.756.995 | 57.120.755 | 56.348.202 | 79 |
| 5. Ondare bidezko diru-sarrerak | 239.255 |  | 239.255 | 239.255 | 211.923 | 0 |
| 7. Kapital-transferentziak | 119.870 |  | 119.870 | 119.870 |  |  |
| 8. Finantza-aktiboak | 636.577 | 7.708.595 | 8.345.172 | 7.708.596 |  |  |
| 9. Finantza-pasiboak |  | 46.396 | 46.396 | 46.396 | 38.838 | 0 |
| Guztira | 66.467.356 | 15.071.274 | 81.538.629 | 79.974.812 | 71.743.233 | 100 |

III.2. 2014ko ekitaldiko aurrekontuaren emaitza

|  |  |  |  |
| --- | --- | --- | --- |
| Kontzeptuak | Aitortutako eskubide garbiak | Aitortutako betebehar garbiak | Diru-kopuruak |
| 1. (+) Eragiketa ez-finantzarioak | 71.704.395 | 70.461.920 | 1.242.475 |
| 1. kapitulua |  | 51.649.830 | -51.649.830 |
| 2. kapitulua |  | 13.361.922 | -13.361.922 |
| 3. kapitulua | 15.144.270 | 9.679 | 15.134.590 |
| 4. kapitulua | 56.348.202 | 1.644.040 | 54.704.162 |
| 5. kapitulua | 211.923 |  | 211.923 |
| 6. kapitulua |  | 3.794.598 | -3.794.598 |
| 7. kapitulua |  | 1.851 | -1.851 |
| 2. (+) Finantza-eragiketak |  |  |  |
| 8. kapitulua |  |  |  |
| I. EKITALDIKO AURREKONTU-EMAITZA (1+2) | 71.704.395 | 70.461.920 | 1.242.475 |
| 9. kapitulua | 38.838 | 95.680 | -56.842 |
| II. FINANTZA-PASIBOEN ALDE GARBIA | 38.838 | 95.680 | -56.842 |
| III. EKITALDIKO AURREKONTU-SALDOA (I + II) | 71.743.233 | 70.557.601 | 1.185.632 |
| 3. (+) Diruzaintza-gerakinarekin finantzatutako kredituak |  |  |  |
| 4. (-) Finantzazio desbideratze positiboak, finantzabide atxikia duten gastuetan, ekitaldiko baliabideak direla eta |  |  |  |
| 5. (+) Finantzabide desbideratze negatiboak, finantzabide atxikia duten gastuetan |  | 873.607 |
| IV. Ekitaldiko finantzaketaren superabita edo defizita (III + 3 + 4 + 5) |  | 2.059.239 |

III.3. Diruzaintza-gerakina 2014ko abenduaren 31n.

|  |  |  |
| --- | --- | --- |
| Kontzeptua | 2013ko ekitaldia | 2014ko ekitaldia |
| 1 (+) Kobratzeko dauden eskubideak |  | 3.403.731 |  | 2.601.685 |
|  (+) Diru-sarrerak: Aurtengo ekitaldia | 3.760.726 |  | 2.348.293 |  |
|  (+) Diru-sarrerak: Itxitako ekitaldiak | 3.198.097 |  | 1.589.174 |  |
|  (+) Aurrekontukoak ez diren eragiketetatik | 503.021 |  | 628.397 |  |
|  (+) Merkataritzako eragiketak | 0 |  | 0 |  |
|  (-) Eginiko kobrantzak, behin betiko aplikatu gabeak | -474 |  | 0 |  |
|  (-) Kobratzeko zailak diren saldoak | 4.058.587 |  | 1.964.178 |  |
| 2 (-) Ordaintzeko dauden obligazioak |  | 4.002.793 |  | 4.639.640 |
|  (+) Gastuen aurrekontua: Aurtengo ekitaldia | 2.251.784 |  | 2.601.581 |  |
|  (+) Gastuen aurrekontua: Itxitako ekitaldiak | 1.233 |  | 393 |  |
|  (+) Aurrekontukoak ez diren eragiketetatik | 1.749.263 |  | 2.040.392 |  |
|  (+) Merkataritzako eragiketetatik | 0 |  | 0 |  |
|  (-) Eginiko ordainketak, behin betiko aplikatu gabeak | -512 |  | 2.726 |  |
| 3 (+) Funts likidoak  |  | 12.229.687 |  | 15.153.782 |
| I. Diruzaintza-gerakina, guztira (1+-2+3) |  | 11.630.624 |  | 13.115.828 |
| II. Atxikitako diruzaintza-gerakina |  | 7.708.595 |  | 6.834.989 |
| III. Atxiki gabeko diruzaintza-gerakina (I-II) |  | 3.922.029 |  | 6.280.840 |

III.4. Egoera-balantzea 2014ko abenduaren 31n

|  |  |  |  |  |  |
| --- | --- | --- | --- | --- | --- |
| AKTIBOA | 2013 | 2014 | PASIBOA | 2013 | 2014 |
| A) IBILGETUA | 137.868.281 | 133.534.572 |  A) FUNTS BEREKIAK | 147.047.682 | 144.268.561 |
| II. Ibilgetu ez-materialak  | 930.831 | 728.961 |  I. Ondarea | 127.912.262 | 127.912.262 |
|  2. Jabetza industriala  | 446.748 | 485.352 |  1. Ondarea  | 123.083.338 | 123.083.338 |
|  3. Aplikazio informatikoak  | 8.493.623 | 8.704.069 |  3. Lagapen bidez jasotako ondarea | 5.385.399 | 5.385.399 |
|  6. Bestelako ibilgetu ez-materiala | 42.781 | 54.705 |  5. Lagatako ondarea | -556.475 | -556.475 |
|  8. Amortizazioak | -8.052.321 | -8.515.165 |   |  |  |
| III. Ibilgetu materialak  | 136.505.830 | 132.373.190 |   |  |  |
|  1. Lursailak eta eraikinak  | 166.698.863 | 167.256.756 | III. Aurreko ekitaldiko emaitzak  | 50.447.558 | 19.135.420 |
|  2. Instalazio teknikoak eta makineria | 45.401.291 | 45.742.111 | 1. Aurreko ekitaldietako emaitza positiboak  | 50.447.558 | 19.135.420 |
|  3. Tresneria eta altzariak | 17.910.966 | 18.054.084 |   |  |  |
|  4. Bestelako ibilgetua  | 21.800.120 | 21.436.061 |   |  |  |
|  6. Amortizazioak | -115.305.411 | -120.115.822 |  IV. Ekitaldiko emaitzak | -31.312.138 | -2.779.120 |
| V. Finantza-inbertsio iraunkorrak  | 431.620 | 432.420 | B) ARRISKU ETA GASTUETARAKO HORNIDURAK | 27.179 | 14.636 |
| 1. Epe luzerako baloreen zorroa | 427.819 | 427.819 | c) EPE LUZEKO HARTZEKODUNAK | 2.552.862 | 2.415.174 |
| 3. Epe luzerako eratutako fidantza eta gordailuak | 3.801 | 4.601 |  II. Epe luzeko bestelako zorrak  | 2.552.862 | 2.415.174 |
| B) ZENBAIT EKITALDITAN BANATU BEHARREKO GASTUAK | 224.498 | 224.498 | 2. Bestelako zorrak | 2.552.862 | 2.415.174 |
| C) AKTIBO ZIRKULATZAILEA | 15.632.431 | 17.758.194 |  |  |  |
| II. Zordunak | 3.402.744 | 2.604.412 |  D) EPE LABURREKO HARTZEKODUNAK | 4.097.487 | 4.818.893 |
| 1. Aurrekontuko zordunak | 6.958.822 | 3.937.466 |  III. Hartzekodunak  | 4.097.487 | 4.818.893 |
| 2. Aurrekontukoak ez diren zordunak  | 244.359 | 231.550 | 1. Aurrekontuko hartzekodunak | 2.253.017 | 2.601.974 |
| 4. Administrazio publikoak | 258.661 | 396.847 | 2. Aurrekontukoak ez diren hartzekodunak | 105.970 | 384.720 |
| 5. Bestelako zordunak  | -513 | 2.726. | 4. Administrazio publikoak | 1.604.857 | 1.619.774 |
| 6. Hornidurak | -4058.897 | -1.964.178 | 5. Bestelako hartzekodunak | 95.206 | 176.526 |
| III. Aldi baterako inbertsio finantzarioak  | 8.000.000 | 11.500.000 | 6. Hartutako epe laburreko fidantzak eta gordailuak  | 38.437 | 35.898 |
| 1. Epe laburrerako baloreen zorroa  | 8.000.000 | 11.500.000 |  |  |  |
| IV: Diruzaintza | 4.229.687 | 3.653.782 |  |  |  |
| Orokorra, guztira (A+B+C) | 153.725.210 | 151.517.264 | Guztira (A+B+C) | 153.725.210 | 151.517.264 |

III.5. 2014ko emaitzen kontua

|  |  |  |  |  |  |
| --- | --- | --- | --- | --- | --- |
| ZOR | 2013 | 2014 | HARTZEKO | 2013 | 2014 |
| A) GASTUAK | 101.425.601 | 74.459.589 | B) DIRU-SARRERAK | 70.113.462 | 71.680.469 |
| 1. Zerbitzu eta prestazio sozialen funtzionamendu gastuak | 74.803.070 | 71.053.972 | 1. Zerbitzuak ematea | 12.033.410 | 13.472.565 |
| a) Langile gastuak: | 51.568.357 | 51.944.895 | a) Zerbitzuak emateko edo jarduerak egiteko tasak | 1.058.963 | 1.195.718 |
| a.1) Soldatak, lansariak eta antzekoak | 44.785.320 | 44.932.461 | b) Zerbitzuak emateko edo jarduerak egiteko prezio publikoak | 10.705.610 | 12.026.536 |
| a.2) Gizarte-zamak | 6.783.036 | 7.012.433 | c) Jabari publikoaren erabilera pribatiborako edo aprobetxamendu berezirako prezio publikoak | 268.937 | 250.311 |
| c) Ibilgetua amortizatzeko zuzkidurak | 8.443.139 | 8.126.949 | 2. Ohiko kudeaketako beste diru-sarrera batzuk | 2.035.965 | 1.845.753 |
| d) Trafiko horniduretako aldeak | 1.078.016 | -2.094.408 | a) Diru-itzultzeak | 101.760 | 9.351 |
| d.1) Horniduren aldea eta kobraezinak diren kredituen galerak | 1.078.016 | -2.094.408 | c) Kudeaketaren ondoriozko beste diru-sarrera batzuk | 1.811.268 | 1.745.945 |
| e) Beste kudeaketa-gastu batzuk | 13.701.358 | 13.066.857 | c.1) Diru-sarrera osagarriak eta ohiko beste batzuk | 1.811.268 | 1.733.402 |
| e.1) Kanpoko zerbitzuak | 13.669.788 | 12.995.455 | c.2) Arrisku eta gastuetarako horniduraren gaindikina |  | 12.543 |
| e.2) Tributuak | 4.391 | 71.403 | f) Beste interes batzuk eta antzeko diru-sarrerak | 119.813 | 85.484 |
| e.3) Kudeaketa arrunteko bestelako gastuak. | 27.179 | 0 | f.1) Beste interes batzuk | 119.813 | 85.484 |
| f) Finantza-gastuak eta antzekoak | 10.095 | 7.996 | g) Kanbioan izaniko alde positiboak | 3.123 | 4.973 |
| f.1) Zorrak direla eta | 9.336 | 7.996 | 3. Transferentziak eta diru-laguntzak | 56.021.695 | 56.310.402 |
| f.2) Finantza-inbertsioen galerak | 759 |  | a) Transferentzia arruntak | 51.006.425 | 51.760.623 |
| h) Kanbioan izaniko alde negatiboak | 2.105 | 1.683 | b) Diru-laguntza arruntak | 5.014.671 | 4.548.206 |
| 2. Transferentziak eta diru-laguntzak | 1.558.826 | 1.641.938 | c) Kapital-transferentziak |  |  |
| a) Transferentzia arruntak | 12.363 | 6.000 | d) Kapitaleko diru-laguntzak. | 599 | 1.573 |
| b) Diru-laguntza arruntak | 1.522.648 | 1.634.087 | 4. Ezohiko irabazi eta diru-sarrerak | 22.392 | 51.748 |
| c) Kapital-transferentziak | 23.814 | 1.850 | c) Aparteko diru-sarrerak | 13.389 | 50.443 |
| 3. Ezohiko galerak eta gastuak | 25.063.704 | 1.763.679 | Beste ekitaldi batzuetako diru-sarrerak eta etekinak | 9.003 | 1.305 |
| a) Ibilgetutik heldu diren galerak | 0 | 3.731 |  |  |  |
| d) Beste ekitaldi batzuetako gastuak eta galerak | 25.063.704 | 1.759.948 |  |  |  |
| AURREZKIA | 0 | 0 | DESAURREZKIA | -31.312.138 | -2.779.120 |

IV. Oharpenak, iritzian eraginik ez dutenak, eta gomendioak

Egindako fiskalizazioaren atal gisa, ondoren ohar eta iruzkin batzuk gehitu ditugu, iritzian eraginik ez dutenak, bai eta Ganbera honen ustez txosten honen hartzaile eta erabiltzaileentzat interesgarri gerta daitekeen informazio gehigarri bat ere.

Halaber, Unibertsitatearen kudeaketa ekonomiko eta aurrekontukoa hobetzeko egindako gomendioak jaso ditugu.

Hurrengo bost atalek egituratzen dute zati hau:

* Unibertsitatearen aurrekontuaren eta finantzen egoera-orria, 2014ko abenduaren 31n, eta hari buruzko informazio ez-finantzarioa.
* Ganbera honek lehendik eman dituen txostenetako gomendioen jarraipena.
* Aurrekontu-egonkortasuneko eta finantza-iraunkortasunaren printzipioak.
* Kudeaketa-alor garrantzitsuak.
* Emakumeen eta gizonen egiazko berdintasunerako araudiaren betetzea, arauri horren arabera fiskalizazio-jarduketen xedearekin lotura izan dezakeen guztian.

IV.1. Unibertsitatearen aurrekontu- eta finantza-egoera 2014ko abenduaren 31n, eta finantza-izaerakoa ez den bestelako informazioa.

Atal honetan aztertzen da, batetik, 2014ko abenduaren 31ko aurrekontu- eta finantza-egoera eta aurreko ekitaldikoarekin alderatzen da; bestetik, Unibertsitatearen 2009, 2012 eta 2014ko ekitaldietako adierazle ez-finantzario batzuen bilakaera aztertzen da, langileei, titulazioei, ikasleei eta ikerketari buruzkoak.

IV.1.1. Unibertsitatearen aurrekontu- eta finantza-egoera 2014ko abenduaren 31n

1. **2014ko aurrekontua eta haren likidazioa**

Unibertsitatearen 2014rako hasierako aurrekontua Gizarte Kontseiluak onetsi zuen 2013ko abenduaren 27an, eta haren zenbateko orokorra 66,47 milioikoa zen. Hasierako aurrekontu horretan, honako hauek ageri ziren:

* Nafarroako Gobernuaren 49,46 milioiko ekarpen bat, Unibertsitatearen oinarrizko finantzaketarako edo baldintzarik gabeko finantzaketarako, eta 2,97 milioiko finantzaketa baldintzatu bat, irakasleen ordainsari osagarrietarako.
* Aurreko ekitaldietako atxiki gabeko diruzaintza-gerakinaren zati bat 2014ko aurrekontu-gastuetatik 0,64 milioi finantzatzeko erabiltzea. Hasierako aurrekontuan atxiki gabeko gerakina erabiltzeari buruzko aurreikuspena Unibertsitateei buruzko Lege Organikoan jasota dago.

Parlamentuak Nafarroako Gobernuaren 2014rako aurrekontua onetsi ez zuenez, 2012ko aurrekontua luzatu zen berriz ere. 2013ko abenduaren 30eko Gobernu Erabakia aplikatuta –luzapen hori arautuko duten betetze arauak ematen ditu–, Unibertsitatearen 2014rako oinarrizko finantzaketa 48,83 milioitan ezarri zen; hau da, Unibertsitatearen beraren hasierako aurrekontuak jasotakoa baino 0,63 milioi gutxiago. Irakasleentzako ordainsari osagarrien finantzaketarako 2,97 milioiak, berriz, ez ziren aldatu.

Gobernuaren erabaki horrek ezartzen du, halaber, aurrekontu-egonkortasunaren helburua nola banatuko den, eta oreka-egoera bat finkatzen du Unibertsitaterako. Hori dela eta, ezin du defizitik sortu. Horren guztiaren emaitza da ezinezko gertatzen dela atxiki gabeko diruzaintza-gerakina erabiltzea finantzabide gisa, nahiz eta horixe aurreikusi Unibertsitatearen hasierako aurrekontuak –0,64 milioi erabiltzea aurreikusten zuen–.

Aurreko bi egoera horien ondorioz eta errektorearen ebazpenez, gastuen aurrekontuan zenbait kontusailetan baliagarritasun-ezeko atxikipen bat egin zen, guztira 1,27 milioi egiten duena.

Bestalde, 2014/2015 ikasturterako hasiera batean aurreikusitako urteko matrikularako egutegia aldatu zen, eta titulazio batzuetan seihilekoko matrikula ezarri zen. Horrek berarekin dakar 2014ko diru-sarreren aurreikuspenek 0,29 milioi behera egitea, eta kopuru hori 2015eko ekitaldira aldatzea. Errektorearen ebazpenez, zenbateko hori egiten duen gastuetarako kredituen baliagarritasun-ezeko atxikipen bat egin zen.

Baliagarritasun-ezeko atxikipen horien emaitza izan zen 2014ko gastuen eta diru-sarreren aurrekontuaren betetzeari buruzko egoera-orrietan beste zutabe bat agertzea, ohiko zutabeez gainera, diru-sarreren aurreikuspenekin eta behin betiko gastu "doituen" kredituarekin. “Doituen” zutabe horretan kalkulatzen dira aurrerago deskribatzen diren aurrekontu-betetzeari buruzko analisiak eta adierazleak.

* Hasierako kredituek diru-sarrera finalistei lotutako aldaketa garbi batzuk izan dituzte, 15,07 milioikoak; hau da, ehuneko 23ko igoera izan da. Horri buruz, hauxe esan behar dugu:

a) Gastuetan, nabarmentzekoa da gora egin dutela ondasun arrunten eta zerbitzuen esparrukoek –8,83 milioi, hau da, hasierako kredituaren aldean, ehuneko 75eko igoera–, langileen arlokoek –4,48 milioi, hau da, ehuneko bederatzi–, eta transferentzia arruntetakoek –1,05 milioi, hau da, ehuneko 107–.

b) Diru-sarreretan, igoerarik handienak finantza-aktiboetan gertatu dira, 7,71 milioi, transferentzia arruntetan, 5,02 milioi, eta tasa eta prezio publikoetan, 2,29 milioi.

c) Aurrekontu-aldaketa horien izaera hurrengo taulan ageri da (euroak, milakotan):

|  |  |
| --- | --- |
| Aurrekontu-aldaketak-Mota | Kopurua |
| Kreditu gehikuntza | 1.031 |
| Kreditu-transferentzia positiboak | 540 |
| Kreditu-transferentzia negatiboak | -540 |
| Kredituak sartzea | 7.709 |
| Sortutako kredituak | 6.340 |
| Baliogabetzeen ondoriozko bajak | -8 |
| Beste espediente positibo batzuk | 5.291 |
| Beste espediente negatibo batzuk | -5.291 |
| Guztira  | 15.071 |

* Behin betiko kredituek 81,54 milioi egiten dute; baldin eta “doitua” kontzeptua kontuan hartzen badugu –hau da, baliagarritasun-ezeko atxikipenak kenduta–, behin betiko kreditu doitu hori 79,97 milioikoa da. Azken zenbateko hori da Unibertsitateak aurrekontu-betetzeari buruzko analisietan erabiltzen duena.

Kreditu doitu horretatik, 15,19 milioi atxikiak dira eta gainerakoa, berriz, 64,78 milioi, atxiki gabekoak dira.

* Aitortutako betebeharrek 70,56 milioi euro egin dute, eta betetze-maila % 88koa izan da. Nabarmentzekoa da langileen arloko gastuen betetze-portzentaje handia –ehuneko 97– eta ondasun arrunt eta zerbitzuen arloko betetze txikia –ehuneko 66–.

2014an aitortutako betebeharren ehuneko 10 diru-sarrera finalistekin finantzatutako gastuei dagokie: 7,28 milioi dira.

* Langile-gastuak 51,65 milioikoak dira, eta gastu guztien ehuneko 73 egiten dute. Langileen arloko gastu hori honela dago banatuta (euroak, milakotan):

|  |  |  |
| --- | --- | --- |
| Langile-gastuak  | 2014 | % |
| IILen lansariak | 27.400 | 53 |
| AZLen lansariak | 13.784 | 27 |
| Ikertzaileen ordainsariak | 3.569 | 7 |
| Gizarte-zamak | 6.833 | 13 |
| Prestakuntza | 64 | - |
| Langile-gastuak, guztira | 51.650 | 100 |

Hala, 2014ko abenduaren 31n, 1.329 pertsona ari ziren lanean Unibertsitatean, honela banatuta:

|  |  |
| --- | --- |
| Unibertsitateko langileak-2014 | Kopurua |
| Irakasle eta ikertzaile diren langileak (IIL) | 856 |
| Administrazioko eta Zerbitzuetako langileak (AZL) | 473 |
| Langileak, guztira | 1.329 |

* Ondasun arrunt eta zerbitzuetan, Unibertsitateak guztira 13,36 milioi gastatu ditu; hau da guztizko gastuaren ehuneko 19. Kopuru horretatik, nabarmentzekoak dira beste enpresa batzuek egindako lanetatik heldutakoak (garbiketako kontratuak, segurtasuna), 4,13 milioi egiten baitute; horniduren arlokoak, 2,40 milioikoak; eta ikerketa-proiektuekin eta -kontratuekin lotutakoak, 1,57 milioikoak.
* Inbertsioak direla-eta egindako gastuak 3,8 milioikoak izan dira; hau da, guztizko gastuaren ehuneko bost. Kopuru horretatik, ehuneko 43 funts bibliografikoei dagokie; ehuneko 15 eraikinetan egindako jarduketei; eta ehuneko zortzi, azkenik, ikerketa-proiektu eta -kontratuetan egindako inbertsioei.
* Aitortutako eskubideek 71,74 milioi euro egiten dute guztira, eta betetze-maila ehuneko 90 da. Honako hauek dira portzentaje handiena duten kapituluak: tasak eta prezio publikoak, ehuneko 103rekin, eta transferentzia arruntak, ehuneko 99rekin.

2014an aitortutako eskubideen ehuneko bederatzi diru-sarrera finalistei dagokie: 6,63 milioi dira.

* 2014ko prezio publikoak 12,14 milioikoak izan dira; hona haien xehetasunak (euroak, milakotan):

|  |  |
| --- | --- |
| Prezio publikoak-2014 | Kopurua |
| Matrikula eskubideak Titulazio ofizialak | 10.482 |
| Matrikula eskubideak Arautu gabeko irakaskuntzak | 1.272 |
| Kirol jarduerak direla eta | 189 |
| Lokal eta instalazioen erabilpena | 129 |
| Beste prezio publiko batzuk | 67 |
| Prezio publikoak, guztira | 12.138 |

Titulazio ofizialen barruan, ziklo, gradu, doktoretza eta master ikasketen matrikulak jasotzen dira; arautu gabeko irakaskuntzetan, berriz, funtsean titulu berekietako eta hizkuntzen goi mailako ikastegiko eskubideak sartzen dira.

* 2014an, Nafarroako Gobernuarekiko finantzaketa-hitzarmenetik heldutako diru-sarrerek honako mugimendu hauek izan dituzte (euroak, milakotan).

|  |  |  |  |  |  |  |
| --- | --- | --- | --- | --- | --- | --- |
| 2014ko hitzarmena | Hasierako aurreikuspenak | Murrizketak | Amaierako zenbatekoa | Justifikatua eta onartua | Kobrantzak | Justifikatzeko dagoena |
| Irakasleen eta ikertzaileen finantzaketa | 49.464 | 636 | 48.828 |  | 48.828 |  |
| *Oinarrizko finantzaketaren edo finantzaketa baldintzatu gabearen guztizkoa, honaino* | *49.464* | *636* | *48.828* |  | *48.828* |  |
| Irakasleen ordainsari osagarriak | 2.966 |  | 2.966 | 2.933 | 2.933 | 34 |
| *Finantzaketa baldintzatuaren guztizkoa, honaino* | *2.966* |  | *2.966* | *2.933* | *2.933* | *34* |
| Hitzarmena, guztira | 52.430 | 636 | 51.794 | 2.932 | 51.761 | 34 |

Hitzarmena dela-eta aitortutako eskubide garbiak, 2014an, 51,75 milioikoak dira, ez baitira justifikatu irakasleen ordainsari osagarrietako 33.656 euro eta 2013ko langileen 1. kapituluan 10.087 euroko itzulketa izan baita, uste baino gastu txikiagoa egitearen ondorioz.

Guztira, 348 irakaslek jaso dituzte ordainsari osagarriak. Justifikatzeko gelditu den zenbatekoa honako honi dagokio: irakasle jakin batzuen inguruabar pertsonalak (bajak, lizentziak, eszedentziak...) direla-eta haiei ordaindutako ordainsari osagarriak aurreikusitakoak baino txikiagoak izan dira.

2014ko hitzarmenaren barruan, ez dago jasota inbertsioetarako finantzaketa berariazkorik.

* Finantza-pasiboen bidezko diru-sarrera garbietan, 2014an, 38.838 euroko hiru aurrerakin jaso dira, ikerketa proiektuetarako emandakoak. Aurrerakin horiek ez dute funtsen irteerarik ekarriko, baldin eta proiektuak egin eta egoki justifikatzen badira.
* Laburbilduz, Unibertsitateak gastatutako 100 eurotik bakoitza honela erabili eta finantzatu da:

|  |  |  |  |
| --- | --- | --- | --- |
| Gastuaren izaera | Kopurua | Finantzabidea | Kopurua |
| Langileak | 73 | Tasak, prezio publikoak | 21 |
| Ondasun arruntak eta zerbitzuak | 19 | Transferentzien bidezko diru-sarrerak | 79 |
| Transferentzien bidezko gastuak | 2 |  |  |
| Inbertsio errealak | 6 |  |  |
|  | 100 e |  | 100 e |

* Gastu politikak. Hurrengo taulan erakusten dugu, milaka eurotan adierazita, Unibertsitateak nolako gastu-politikak izan dituen 2014an, urte horretan ezarritako aurrekontu-sailkapen berriarekin bat.

|  |  |  |  |  |
| --- | --- | --- | --- | --- |
| 2014ko gastu politikak | Hasierako aurrekontua | % | Betetakoa | % |
| 1 Irakaskuntzaren kudeaketa | 3.105 | 5 | 4.202 | 6 |
| 2. Irakaskuntzaren eta ikerketaren garapena | 36.588 | 55 | 35.892 | 51 |
| 3 Ikerketa zientifikoa, teknikoa eta aplikatua | 4.020 | 6 | 8.687 | 12 |
| 4 Atzerri harremanak | 543 | 1 | 1.202 | 2 |
| 5 Gizarte ekintza | 486 | 1 | 360 | 1 |
| 6 Unibertsitate-hedadura  | 1.505 | 2 | 1.486 | 2 |
| 7 Orotariko jarduerak | 20.220 | 30 | 18.729 | 26 |
| Guztira |  | 66.467 | 100 | 70.558 | 100 |

Ikusten denez, 2014an Unibertsitatearen gastuaren ehuneko 95ek honako ardatzak izan ditu: irakaskuntzaren eta ikerketaren garapena –ehuneko 51–, jarduera orokorrak –ehuneko 26–, ikerketa zientifikoa –ehuneko 12– eta irakaskuntzaren kudeaketa –ehuneko 6–.

Hasierako aurreikuspenei erreparatuta, gastuak ehuneko sei egin du gora –lau milioi gehiago–. Portzentajeei begiratuta, igoera handienak kanpoko harremanetan eta ikerketa zientifikoan gertatu dira; jaitsiera handienak, berriz, gizarte ekintzan eta jarduera orokorretan izan dira.

1. **2013ko eta 2014ko alderaketa eta 2009tik izan den bilakaera**

Hurrengo taulan erakusten dugu nolako bilakaera izan duten Unibertsitatearen aurrekontuko eta finantzetako zenbait adierazle eta magnitudek. Zenbait adierazletan, halaber, 2009ko ekitalditik izandako bilakaera aztertzen da:

|  |  |  |  |
| --- | --- | --- | --- |
| Adierazleak eta magnitudeak (euroak milakotan) | 2013 | 2014 | Aldea (%) 2014/13 |
| Hasierako aurrekontua | 68.896 | 66.467 | -4 |
| Behin betiko aurrekontu “doitua” | 82.531 | 79.975 | -3 |
| Hasierako gastu-aurrekontuekiko aldaketa % | 25 | 23 |  |
| Aitorturiko betebehar garbiak, guztira | 71.445 | 70.558 | -1 |
| Likidatutako eskubide garbiak, guztira | 70.106 | 71.743 | 2 |
| Gastuen betetzea (%) | 87 | 88 |  |
| Diru-sarreren betetzea (%) | 85 | 90 |  |
| Ordainketak (%) | 97 | 96 |  |
| Kobrantzak (%) | 95 | 97 |  |
| Langile-gastuak | 51.320 | 51.650 | 1 |
| Gastu guztien % zenbat diren langile gastuak | 72 | 73 |  |
| Gastu arruntak (1. kapitulutik 4.era) | 66.789 | 66.666 | 0 |
| Funtzionamendu-gastuak (1., 2. eta 4. kapituluak) | 66.778 | 66.656 | 0 |
| Finantza-zama (3. eta 9 kapituluak) | 23 | 105 | 357 |
| Inbertsioetan egindako gastuak (6. eta 7. kapituluak) | 4.644 | 3.796 | -18 |
| Finantza eragiketen gastuak (8 eta 9) | 12 | 96 | 700 |
| Tasen, prezio publikoen eta bestelakoen bitartezko diru-sarrerak (3) | 13.813 | 15.144 | 10 |
| Tasen bidezko diru-sarrerek gastu arruntetan zenbat egiten duten (%) | 21 | 23 |  |
| Adierazleak eta magnitudeak (euroak milakotan) | 2013 | 2014 | Aldea (%) 2014/13 |
| Diru-sarrera arruntak (3. kapitulutik 5.era) | 70.104 | 71.704 | 2 |
| Transferentzien bidezko diru-sarrerek zenbat egiten duten diru-sarreren guztizkoan (%) | 80 | 79 |  |
| Finantza eragiketen bidezko diru-sarrerak (8. eta 9. kapituluak) | 1 | 39 | 3.800 |
| Aurrezki gordina | 3.327 | 5.049 | 52 |
| Finantza-zama (gastuen 3. eta 9. kapituluak) | 23 | 105 | 357 |
| Aurrezki garbia | 3.304 | 4.944 | 50 |
| Aurrekontuko saldo ez-finantzarioa  | -1.328 | 1.242 | 194 |
| Aurrekontu-emaitza | 1.061 | 2.059 | 94 |
| Diruzaintza-gerakina, guztira | 11.631 | 13.116 | 13 |
| Atxikitako diruzaintza-gerakina | 7.709 | 6.835 | -11 |
| Atxiki gabeko diruzaintza-gerakina edo gastu orokorretarakoa | 3.922 | 6.281 | 60 |
| Zorpetze finantzarioa (epe luze eta laburrean) | 2.649 | 2.592 | -2 |
| Zorpetzeak diru-sarrera arruntetan zenbat egiten duen (%) | 4 | 4 |  |
| Etorkizuneko ekitaldietarako aurrekontu-gastuen konpromisoak | 6.179 | 8.065 | 31 |
| Diruzaintza | 4.230 | 3.654 | -14 |
| Aldi baterako inbertsio finantzarioak | 8.000 | 11.500 | 44 |
| Maniobra-funtsa | 11.535 | 12.939 | 12 |

Horiek aztertuta, ondoko alderdiak nabarmentzen ditugu, funtsean:

* 2014ko hasierako aurrekontua aurreko ekitaldikoa baino ehuneko lau txikiagoa da; behin betiko aurrekontu doitua, berriz, ehuneko hiru txikiagoa da.

2009ko ekitaldiarekin[[5]](#footnote-5) alderatuta, 2014ko hasierako aurrekontua eta aurrekontu doitua, oro har, ehuneko 11 –hau da, zortzi milioi– eta ehuneko 18 –hau da, ia 18 milioi– jaitsi dira, hurrenez hurren.

* 2014ko aitortutako betebeharrak aurreko urtekoen aldean ehuneko bat jaitsi dira; eskubideek, berriz, ehuneko bi egin dute gora.

2009ko datuekin alderatuta, aitortutako gastuak eta diru-sarrerak, oro har, ehuneko 14 –hau da, 11 milioi– eta ehuneko bederatzi –hau da, zazpi milioi– jaitsi dira, hurrenez hurren. Gastuen gutxitzea –kapitulu guztietan aplikatzekoa dena– funtsean ondasun arrunt eta zerbitzuetan eta inbertsioetan justifikatzen da, 5,5 eta 4,5 milioi gutxiagorekin; diru-sarreretan, berriz, ikusten da, funtsean, transferentzietakoak 8,1 milioi jaitsi direla eta tasen bidezkoak 1,15 milioi handitu direla.

* Langile-gastuek, 2014ko ekitaldian, ehuneko bat egin dute gora, aurreko ekitaldikoekin alderatuta. 2009tik gastu horiek honako bilakaera izan dute (euroak milakotan):

|  |  |  |  |  |  |  |
| --- | --- | --- | --- | --- | --- | --- |
| Langile-gastuak  | 2009 | 2010 | 2011 | 2012 | 2013 | 2014 |
| Langile-gastuen zenbatekoa | 52.345 | 52.064 | 51.595 | 49.828 | 51.320 | 51.650 |
| Aurkibidea | 100 | 99 | 98 | 95 | 98 | 99 |
| Guztizko gastuen gaineko ehunekoa | 64 | 65 | 66 | 66 | 72 | 73 |

Hau da, nahiz eta langile-gastuen zenbatekoa ia lehengo maila berdinetan dagoen, gora egin du aurrekontu-gastuaren guztizkoan daukan garrantzi erlatiboak. Garrantzi erlatiboaren gora egite horrek honako justifikazio hau dauka: Unibertsitatearen guztizko gastuak ehuneko 14 egin du behera 2009tik 2014ra.

* Gastu arruntak eta funtzionamendukoak ia ez dira aldatu 2013ko eta 2014ko ekitaldietan.

Ondasun arruntetan eta zerbitzuetan egindako gastuek 2009tik 2014ra izan duten bilakaera (2. kapitulua) hurrengo taulan erakutsi dugu, milaka eurotan adierazia.

|  |  |  |  |  |  |  |
| --- | --- | --- | --- | --- | --- | --- |
| Gastuak, ondasun arruntetan eta zerbitzuetan  | 2009 | 2010 | 2011 | 2012 | 2013 | 2014 |
| Ondasun arrunt eta zerbitzuen zenbatekoa | 18.862 | 18.671 | 17.730 | 16.578 | 13.922 | 13.362 |
| Aurkibidea | 100 | 99 | 94 | 88 | 74 | 71 |
| Guztizko gastuen gaineko ehunekoa | 23 | 23 | 23 | 22 | 19 | 19 |

Aztertutako aldian, gastu horiek ehuneko 29 egin dute behera –hau da, 5,5 milioi– eta Unibertsitatearen guztizko gastuetan duten garrantzi erlatiboa ehuneko 19koa da. Egoera horrek islatzen du Unibertsitateak urte hauetan gastu arrunta mugatu egin duela.

* 2009tik inbertsio-gastuek honako bilakaera izan dute (euroak, milakotan):

|  |  |  |  |  |  |  |
| --- | --- | --- | --- | --- | --- | --- |
| Inbertsio errealetako gastuak  | 2009 | 2010 | 2011 | 2012 | 2013 | 2014 |
| Inbertsioen zenbatekoa | 8.328 | 7.343 | 6.645 | 6.686 | 4.620 | 3.795 |
| Aurkibidea | 100 | 88 | 80 | 80 | 55 | 46 |
| Guztizko gastuen gaineko ehunekoa | 10 | 9 | 8 | 9 | 6 | 5 |

Ikusten denez, inbertsioek ehuneko 54 egin dute behera –hau da, 4,5 milioi gutxiago dira– eta guztizko gastuaren ehuneko hamar izatetik ehuneko bost izatera pasa dira.

Gastu txikiago horretan eragina izan du 2012tik azpiegitura eta ekipamenduetan inbertsioak egiteko baliabide berariazkorik ez dela egon Nafarroako Gobernuarekin sinatutako finantzaketa-hitzarmenetan.

* Tasen eta prezioen bidezko diru-sarrerek 1,3 milioi egin dute gora, eta gastu arrunten ehuneko 23 inguru finantzatzen dute. 2009tik, kapitulu horrek honako bilakaera izan du (euroak milakotan):

|  |  |  |  |  |  |  |
| --- | --- | --- | --- | --- | --- | --- |
| Tasak, prezio publikoak eta bestelako diru-sarrera batzuk  | 2009 | 2010 | 2011 | 2012 | 2013 | 2014 |
| Tasa eta prezio publikoen zenbatekoa | 13.996 | 12.620 | 12.737 | 13.003 | 13.813 | 15.144 |
| Aurkibidea | 100 | 90 | 91 | 93 | 99 | 108 |
| Ehunekoa, diru-sarreren guztizkoaren gainean | 18 | 15 | 16 | 18 | 20 | 21 |

Hau da, 2009tik 2014ra tasen bidezko diru-sarrerek ehuneko zortzi egin dute gora; hau da, milioi bat baino gehiago. Hala eta guztiz ere, igoera hori aipatutako azken urtean izan da bereziki.

Halaber, ikusten da finantzabide horrek Unibertsitatearen diru-sarreren guztizkoan duen garrantzi erlatiboa pixkanaka handitzen ari dela. Garrantzi erlatiboaren gora-egite horrek honako justifikazio hau dauka: Unibertsitatearen guztizko diru-sarrerek ehuneko bederatzi egin dute behera; 2014an, berriz, gora egin dute.

* Transferentzia arrunten bidezko diru-sarrerak, 56,35 milioi egiten dutenak, diru-sarrera guztien ehuneko 79 dira, aurreko ekitaldian baino puntu bat gutxiago. Nabarmentzekoa da 2014an izaera horretako ikerketarako diru-sarrerak ehuneko 17 jaitsi direla: 3,9 milioitik 3,2 milioira.

Hurrengo irudian ikusten dugu Unibertsitatearen diru-sarrerak finantzabide horren menpe daudela erabat, 2009tik 2014ra.

Halaber, aipatu behar dira finantza-entitateekiko hitzarmenen bitartez Unibertsitateak, 2014an, 0,55 milioi jaso dituela guztira.

* Transferentzien bidezko diru-sarreren barruan, nabarmentzekoak dira Nafarroako Gobernuarekiko finantza-hitzarmenetik heldutakoak. Hurrengo taulan erakusten dugu 2009tik nolako bilakaera izan duten finantzabide horretatik aitortutako eskubideek (euroak, milakotan):

|  |  |  |  |  |  |  |
| --- | --- | --- | --- | --- | --- | --- |
| Nafarroako Gobernuaren finantzaketarako hitzarmena  | 2009 | 2010 | 2011 | 2012 | 2013 | 2014 |
| Hitzarmenaren zenbatekoa | 55.859 | 60.188 | 56.983 | 51.645 | 51.017 | 51.751 |
| Aurrekontu-diru-sarrerak, guztira | 78.918 | 82.660 | 79.652 | 71.050 | 70.106 | 71.743 |
| *Hitzarmenak diru-sarreretan zenbat egiten duen* | *71* | *75* | *72* | *73* | *73* | *72* |
| Aurrekontu-gastuak, guztira | 81.751 | 80.273 | 78.335 | 75.126 | 71.445 | 70.558 |
| *Hitzarmenak gastuetan zenbat egiten duen* | *68* | *77* | *73* | *69* | *71* | *73* |

Hau da, 2009tik 2011ra hitzarmena dela-eta Gobernuak egindako ekarpen garbiak lau, zortzi eta bost milioi egin du behera, hurrenez hurren. Azken hirurtekoan, berriz, nolabaiteko egonkortasunari eusten zaio, urtean 51,5 milioi ingurukoa baita ekarpena. Aitortutako diru-sarrerei eta gastuei dagokienez, hitzarmenak haien ehuneko 70 egiten du ia urte guztietan.

Nabarmentzekoa da, halaber, 2012ko ekitalditik ez direla jaso, kasuko hitzarmenetan, ez inbertsioetarako berariazko finantzabiderik, ez Tuterako campusean ikasketak garatzeko ere.

* Aurrezki gordinak eta garbiak hobera egin dute 2013koekin alderatuta, eta haien zenbatekoa ehuneko 50 igo da.

Nabarmentzekoa da Unibertsitatearen finantza-zamak, 2014an izandako igoera gorabehera, oraindik ere garrantzi eskaseko magnitude bat izaten jarraitzen duela, termino kuantitatiboetan, Unibertsitateko gastuetan.

* Aurrekontu-saldo ez-finantzarioak nabarmen egin du hobera 2014an, zeren eta 2013an 1,32 milioiko defizita izatetik 2014an 1,24 milioiko superabita izatera pasa baita; alde hori honela azal daiteke: batetik gastu ez-finantzarioak ehuneko bat jaitsi dira eta, bestetik, izaera bereko diru-sarrerek ehuneko bi egin dute gora. Unibertsitateak jotzen du adierazle hori finantzaketa-ahalmena dela, aurrekontu-egonkortasunaren eraginetarako.
* Guztizko diruzaintza-gerakinak ehuneko 13 egin du gora –hau da, 1,49 milioi–, eta 2014an 13,11 milioikoa izatera iritsi da: atxikia ehuneko 11 jaitsi da eta eta atxiki gabea edo gastu orokorretarakoa, berriz, ehuneko 60 igo da.

Hurrengo taulan erakusten dugu magnitude horrek 2009tik izan duen bilakaera (euroak, milakotan):

|  |  |  |  |  |  |  |
| --- | --- | --- | --- | --- | --- | --- |
| Diruzaintza-gerakina | 2009 | 2010 | 2011 | 2012 | 2013 | 2014 |
| Gerakina, guztira | 14.782 | 16.919 | 17.941 | 14.638 | 11.631 | 13.116 |
| Atxikitako gerakina  | 11.881 | 11.962 | 13.056 | 9.523 | 7.709 | 6.835 |
| Atxiki gabeko gerakina edo gastu orokorretarakoa | 2.901 | 4.957 | 4.885 | 5.115 | 3.922 | 6.281 |
| Hurrengo urteko aurrekontuaren finantzaketa | 914 | 1.490 | 1.694 | 1.336 | - | - |
| Diruzaintza-gerakin likidoa | 1.987 | 3.467 | 3.191 | 3.779 | 3.922 | 6.281 |

Aztertutako sailaren barruan, 2014an, atxiki gabeko gerakina zenbateko handienera iritsi da; atxikia, berriz, zenbateko txikienera iritsi da.

Unibertsitatearen 2014ko oroitidazkia idazteko garaian –2014ko apirilean–, 2014ko abenduaren 31ko diruzaintza atxiki gabetik, guztira 0,61 milioi kontsumitu ditu 2012ko abenduko aparteko soldataren ordainketa partziala finantzatzeko. Aplikazio hori Nafarroako Gobernuak baimendu zuen, 2015eko martxoko erabaki baten bitartez.

* 2014an, zorpetze finantzarioak ehuneko bi egin du behera, eta 2,59 milioikoa izatera iritsi da. Zenbateko horrek entitatearen diru-sarrera arrunten ehuneko lau eskas egiten du.

Zorpetze horren xehetasunei erreparatuta, milaka eurotan adierazita, hurrengo taulan ikusten den bezala, ikusten da kopuru horiek, funtsean, nazioarteko campusetik eta ikerketarako laguntzetatik heldu direla, eta entitate publikoek emandakoak direla.

|  |  |  |  |
| --- | --- | --- | --- |
| Maileguak (euroak, milakotan) | Epe luzera | Epe laburra | Zorra guztira |
| FEDER, ikerketa-proiektuak | 168 | 12 | 180 |
| Zientzia Ministerioa, Innocampus Programa | 837 | 84 | 921 |
| Nafarroako Gobernua, Iberus Campusa | 889 | 81 | 970 |
| FEDER, aurrerakin itzulgarriak, ikerketa proiektuak | 482 | - | 482 |
| Zientzia Ministerioa, ikerketarako laguntzak | 39 | - | 39 |
| Zorraren guztizkoa, 2014ko abenduaren 31n | 2.415 | 177 | 2.592 |

* 2014ko diruzaintza-saldoa 2013koaren aldean ehuneko 14 jaitsi bada ere –0,6 milioi–, aldi baterako finantza-inbertsioak –epe luzeko ezarpenak– ehuneko 44 hazi dira –3,5 milioi gehiagokoak dira–. Maniobra-funtsak ere ehuneko 12 egin du hobera, eta 2014an ia 13 milioikoa da.

**Horrenbestez**, Unibertsitate Publikoaren 2014ko abenduaren 31ko aurrekontu- eta finantza-egoera dela eta, esan behar dugu egoera ekonomiko zaileko gaurko testuinguru orokorrean, Unibertsitateak finantza-egoera saneatuari eutsi diola, honako arrazoiak tarteko:

* Gastuak nabarmen jaitsi ditu; izan ere, 2009tik gastuak, oro har, 11 milioi jaitsi ditu, batez ere funtzionamendukoak eta inbertsioetakoak.
* Diru-sarreretan, berriz, aipatutako aldian, doikuntza txikiagoa izan da, diru-sarrerek zazpi milioi egin baitute behera. Jaitsiera hori, funtsean, heldu da Nafarroako Gobernuarekiko hitzarmenaren finantzaketatik eta gainerako transferentzietatik, eta partzialki konpentsatu da tasak eta prezio publikoak igotzearekin.
* Atxiki gabeko diruzaintza-gerakina positiboa da eta zenbateko aipagarria dauka.
* Zorpetzea oso txikia da, eta hartatik heldu da Unibertsitateak finantza-zama txikia izatea.
* Diruzaintzako egoera erosoa da. Horri dagokionez, jotzen dugu Unibertsitatea bezalako entitate batek likideziako maniobra tarte nahikoa eduki behar duela aurreikusi gabeko egoerei aurre egin ahal izateko.

IV.1.2. Adierazle ez finantzarioen bilakaera

Hurrengo taulan erakusten dugu zein izan den izaera ez-finantzarioko adierazleek 2009ko, 2012ko eta 2014ko ekitaldietan (2009-10, 2012-13 eta 2014-15 ikasturteetan) izandako bilakaera.

|  |  |  |  |
| --- | --- | --- | --- |
| Informazio ez-finantzarioa  | 2009/2009-10 ikasturtea | 2012/2012-13 ikasturtea | 2014/2014-15 ikasturtea |
| **Campusa** | **2** | **2** | **2** |
| **Langileak.** |  |  |  |
| Langileen guztizko kopurua  | 1.416 | 1.361 | 1.329 |
| AZLak, guztira | 496 | 483 | 473 |
| AZL funtzionarioak/AZLen guztizkoa ratioa | 69 | 70 | 72 |
| IILak, guztira | 920 | 878 | 856 |
| IIL funtzionarioak/IILen guztizkoa ratioa | 40 | 40 | 40 |
| IIL-DOBak, guztira  | 618 | 607 | 599 |
| IIL-DOBak/AZLak ratioa | 1,25 | 1,26 | 1,27 |
| IIL doktoreen kopurua | 552 | 539 | 554 |
| IIL doktoreak/IILen guztizkoa ratioa | 60 | 61 | 65 |

|  |  |  |  |
| --- | --- | --- | --- |
| Informazio ez-finantzarioa | 2009/2009-10 ikasturtea | 2012/2012-13 ikasturtea | 2014/2014-15 ikasturtea |
| **Titulazioak eta ikasle-postuak** |  |  |  |
| Eskainitako graduko titulazio ofizialen kopurua | 2 | 20 | 20 |
| Graduko titulazioetan eskainitako ikasle-postuak | 280 | 1.760 | 1.760 |
| Berritik sartutako graduko titulazioetako ikasle-postuak, matrikula egindakoak | 293 | 1.780 | 1.704 |
| Unibertsitate masterren kopurua | 20 | 28 | 33 |
| Titulu berekien kopurua  | 7 | 10 | 12 |
| Ingelesez eskainitako graduko ikasgaien kopurua (zikloa+gradua) | 24 | 121 | 188 |
| **Ikasleak** |  |  |  |
| Ikasleen guztizko kopurua | 8.239 | 8.055 | 8.295 |
| Ikasle kopurua (Zikloak) | 7.079 | 2.078 | 427 |
| Ikasle kopurua (Gradua) | 293 | 4.966 | 6.638 |
| Ikasle kopurua (Masterra) | 597 | 644 | 745 |
| Ikasle kopurua (Doktoretza) | 270 | 367 | 485 |
| Ikasleak (zikloak + graduak)/IIL-DOBak ratioa | 11,93 | 11,60 | 11,79 |
| Ikasleak (zikloak + graduak)/AZLak ratioa | 14,86 | 14,58 | 14,94 |
| Nazioarteko Mugikortasunetik heldutako ikasleen kopurua | 185 | 203 | 207 |
| Nazioarteko Mugikortasuna dela-eta kanpora bidalitako ikasleen kopurua | 320 | 285 | 332 |
| Graduatutako ikasleen kopurua (Zikloa + Gradua) | 1.386 | 1.152 | 1.440 |
| **Ikerketa** |  |  |  |
| Ikerketa-zentro eta -institutuak | 2 | 2 | 4 |
| Ikerketarako katedrak |  | 3 | 7 |
| Ikerketa taldeak | 104 | 111 | 106 |
| Ikerketa taldeetako langile ikertzaileak | 958 | 944 | 883 |
| Irakurritako tesiak | 36 | 42 | 51 |
| Aitortutako seiurtekoak, SHU | 564 | 663 | 727 |
| Datu baseetako argitalpen nagusiak | 803 | 885 | 1.055 |
| Egindako ikerketa kontratuen kopurua (LOUren 83. artikulua). | 127 | 120 | 116 |
| Lehiaketa izaerako deialdi publikoetan lortutako ikerketa proiektuen kopurua |  | 14 | 57 |
| Emandako patenteen kopurua |  | 5 | 3 |

Oharra. 2014-15 ikasturteko datuak behin-behinekoak dira

Haiek aztertuta, funtsean, honako hauek dira aipagarri:

* Campusa. Unibertsitateak bi campus dauzka, Iruñekoa eta Tuterakoa.
* Langileak.

a) Langile kopurua 87 pertsonatan jaitsi da; hau da, ehuneko seiko jaitsiera izan du. AZLetan, 23 langile gutxiago daude –ehuneko bost–; IILetan, berriz, 64 irakasle gutxiago daude –ehuneko zazpi–.

b) IILen artean, jaitsiera handiena irakasle elkartuen artean gertatu da (406 langiletik 345 langilera) eta unibertsitate-eskolako katedradun eta titularretan (48 langiletik 21 langilera); unibertsitateko katedradunen kopurua, berriz, 16 lanpostutan hazi da, eta unibertsitateko titularrak, azkenik, 15 gutxiago dira.

C) AZLen artean, funtzionarioek guztizkoan egiten duten portzentajea ehuneko 69tik ehuneko 72 pasa da. IILen artean, portzentaje hori ehuneko 40an mantentzen da; horrenbestez, kontratupekoak ehuneko 60 dira. Horri buruz esan beharra daukagu ezen, LOUren 48. artikuluaren arabera, langile kontratatuek ezin dute gainditu Unibertsitateko IILen guztizkoaren ehuneko 49a.

d) IILen denbora osoko baliokideak (DOB) direnen 19 lanpostu gutxiago dago; hau da, ehuneko hiru jaitsi dira.

e) IIL-DOBek AZLen kopuruan egiten duten ratioa ia ez da aldatu aztertutako aldian, nahiz eta nolabaiteko igoera atzeman den.

f) IIL doktoreek IILen guztizkoan egiten duten portzentajea ehuneko 60tik 65era igo da. Horri dagokionez, Unibertsitateko IILak plantillan antolatzeko jarraibideek ehuneko 70ko gutxieneko bat ezartzen dute portzentaje horretarako helburu gisa.

Unibertsitateko langileek urte hauetan izan duten bilakaeran eragina izan dute, administrazio publiko guztietan gertatzen den bezala, kontratazio eta sustapen berrietarako legezko murriztapenek. Horri dagokionez, 170 irakasle inguru ofizialki kreditatuta daude goragoko kategoria bateko lanpostuetara aldatzeko; haien hautapen prozesuak, aldiz, ia gerarazita daude, aipatutako murriztapenak direla eta.

* Titulazioak eta ikasle-postuak

a) Aztertutako aldian, titulazioen mapak Goi-mailako Hezkuntzaren Europako Esparruaren (GHEE) ezarpena nabaritu du; izan ere, horrek, besteak beste, berarekin dakar ziklo-ikasketak (lizentziaturak eta diplomaturak) gradu-ikasketa bihurtzea. 2013/2014 ikasturtean, ofizialki azkendu ziren ziklo-ikasketak, baina horrek ez du esan nahi haietan matrikulatutako ikaslerik ez dagoenik.

b) Graduko titulazioak egonkor mantendu dira aztertutako azken bi urtetan: 20 dira. Gauza bera gertatzen da haietan eskainitako ikasle-postuen kopuruarekin. Azkeneko urtean, matrikulatutako ikasleen jaitsiera txiki bat nabaritu da.

c) Eskainitako masterrak modu aipagarrian igo dira, 20 izatetik 33 izatera pasa baitira. Igoera horren jatorria dira bai GHEEk ikasketetarako planteatzen duen egitura, bai zenbait lanbidetan jarduteko haiek exijitzea ere.

d) Nabarmentzekoa da Unibertsitatea ikasgaiak ingelesez eskaintzeko egin duen ahalegin handia, zeren eta ikasgai horiek ia zortzi halako baitira.

* Ikasleak

a) Unibertsitateko ikasleen guztizko kopurua ia ez da aldatu aztertutako urteetan: 56 ikasle gehiago.

b) Xehakatuta, ikusten dugu zikloko eta graduko ikasleak 307 gutxiago direla eta masterretan eta doktoretzan, berriz, 148 eta 215 ikasle gehiago daudela, hurrenez hurren.

c) Graduko eta zikloko ikasleek IIL-DOBen eta AZLen kopuruan egiten duten ratioa antzekoa da hiru urteetan. 12 ikasle bakoitzeko IIL-DOB bat dago eta 15 ikasle bakoitzeko AZL bat dago.

d) Nazioarteko mugikortasunean, ikusten da jasotako ikasleek gora egiteko joera dagoela eta kanpora bidalitakoak, berriz, nolabait ere egonkor mantentzen direla.

e) Jatorri geografikoari dagokionez, aztertutako hiru ekitaldietan matrikulatutako ikasleen ehuneko 85 Nafarroatik datoz. Atzerritik datozen ikasleen kopuruak, berriz, gora egin du, ehuneko 2tik ehuneko laura, aztertu den azken urtean.

* Ikerketa

a) Ikusten da ikerketa-zentroek eta institutuek eta ikerketarako katedra instituzionalek eta eta enpresakoek nabarmen egin dutela gora.

b) Ikerketa-taldeen kopuruan nolabaiteko egonkortasuna dago, nahiz eta haiei atxikitako langile kopuruak behera egin duen. Langile horietatik, 2014an, ehuneko 72 inguru IILak dira eta ehuneko 30 inguru ikertzaile kontratatuak, kolaboratzaileak, laguntzaileak eta doktoretzako ikasleak.

c) Aitortutako ikerketako seiurtekoen kopuruak nabarmen egin du gora aztertutako hiru urteetan: 163 seiurteko gehiago dira. Aitortutako seiurtekoek aitor daitezkeen seiurteko guztietan egiten duten ratioa 0,7koa da 2014an.

d) Halaber, ehuneko 31 egin du gora Unibertsitateak datu base nagusietan (Web of Science eta SCOPUS) dauzkan argitalpenen kopuruak.

e) Egindako ikerketa-kontratuen kopuruari dagokionez (LOUren 83. artikulua), halako beheranzko joera bat topatu dugu. 2014an 1,07 milioiko kopurua zen, eta kontratu horien ehuneko 72 enpresekin egin da.

f) Deialdi publikoen bidez lortutako ikerketa proiektuei dagokienez, aztertutako azken urtean igoera aipagarria izan da. Hartara, 2014an, guztira 57 proiektu lortu dira –28 administrazio autonomikoetatik, 26 Estatuko administraziotik eta 3 Europako proiektuetatik– eta emandako diru-kopurua 4,22 milioikoa da.

IV.2. Kontuen Ganbera honek aurreko txostenetan emandako gomendioen betetzea.

Ganbera honek 2012ko kontuei buruz eginiko txostenari dagokionez, honako gomendio hauek ezarri dira edo ezartzeko fasean daude:

* *Oroitidazkian dauden auziei buruzko informazioa sartu da –nagusiki, langileen arlokoak dira–, eta, horretarako, kasuko zuzkidura jarri da..*
* *2014ko aurrekontutik, aurrekontuetan lanpostuen zerrendari buruzko informazioa erantsi da.*
* *2014ko oroitidazkiak informazioa dauka betetako lanpostuei buruz, lanpostu hutsei buruz, aldi baterako betetako lanpostu hutsei buruz eta lanpostu efektiboei buruz.*
* *Aurreikusita dago kontabilitate analitikoa ezartzeko prozesua, bai Unibertsitatera egokitzeko fasean, bai haren mekanizazioari dagokionean, 2016ko ekitaldian amaituko dela.*
* *2016ko aurrekontuaren betetze-oinarriek, bereziki aldez aurretiko esku-hartzearen arloan, langile-gastuen gaineko barne kontroleko funtzioak egokitu dituzte.*

Aurreko txostenetan jasotakoetatik, ondokoek jarraitzen dute indarrean:

* *Finantzaketa-eredua. Nafarroako Gobernuak urte anitzeko finantzaketa-eredu bat zehaztea, Nafarroako unibertsitate-erakunde publikoaren finantza-egonkortasuna eta -bideragarritasuna bermatzeko. Eredu horrek bide eman behar du gardentasuna, kalitatea, eraginkortasuna eta efizientzia sustatzeko esparru guztietan: irakaskuntza, ikerketa eta gastuen, inbertsioen zein diru-sarreren arloko politikak.*
* *IILen ordainsarien tarte autonomikoa. Nafarroako Gobernuarekin eta Gizarte Kontseiluarekin batera, eta LOUren 69. artikuluan adierazitakoarekin bat, aztertzea aukerarik ba ote dagoen ordainsarien egungo tarte autonomikoaren zehaztapenean kontzeptu osagarriak sartzeko.*
* *LOUren araudia eta IILen plantillari buruzko jarraibideak betetzera jotzea, plantillaren egiturari dagokionez: kontratatutako IILen kopuruak IILen guztizkoan ehuneko 49koa baino txikiagoa izatea, eta IIL doktoreek IILen guztizkoan ehuneko 70etik gora egitea.*
* *Aurreko prozesuaren itxierarekin bat, komenigarria izanen litzateke Unibertsitateko 2010eko Kontabilitate Publikoko Plan Orokorra ezartzea, bere aurrekontu- eta finantza-jarduera erregistratzeko eta haren jarraipena egiteko; halaber, urteko oroitidazkiaren egitura eta edukia hartan ezarritakoetara egokitu beharko lituzke. Ezarpen hori egin beharko da horri buruz Nafarroako Gobernuak egiten duen erregulazioari jarraituz.*

IV.3. Aurrekontu-egonkortasuneko eta finantza-iraunkortasunaren printzipioak

Unibertsitate Publikoak, administrazio publikoa den aldetik, aurrekontu-egonkortasuneko eta finantza-iraunkortasuneko printzipioak bete behar ditu. Printzipio horiek LOEPSF legean eta haren garapen arauetan araututakoak dira.

Alabaina, araudi hori bera dela eta, Unibertsitatearen aurrekontu- eta finantza-informazioa Nafarroako Foru Komunitateko Administrazioko "administrazio publikoaren sektorean" sartzen da, eta sektore horren barruan egiaztatzen da, orokorrean, printzipio horien betetzea.

Nafarroako Gobernuak ez du berariaz arautu printzipio horiek Unibertsitateko aurrekontu-kudeaketan nola zehaztu behar diren.

Aurreko premisa horietatik abiatuta, honako zehaztapen hauek egin behar ditugu:

* LOU legea aldatzen duen 14/2012 Errege Lege Dekretuak honakoa ezartzen du arlo hori dela eta:

“…*Aurrekontu-egonkortasunari eta finantza-iraunkortasunari buruzko Lege Organikoa hobeki betetzeko, unibertsitateek honako betebehar hauek izanen dituzte:*

*a) Urtero gastuaren gehieneko muga bat onetsiko dute, eta ezin izanen da gainditu.*

*b) Aurrekontuek eta haien likidazioek berariaz aipatuko dute finantza-orekaren eta -iraunkortasunaren betetzea*.”

Horixe da unibertsitate publikoetarako berariazko lege-erreferentzia bakarra, baina ez da aipatzen unibertsitateak dagokien autonomia erkidegoko administrazio publikoaren sektorearen barruan daudela.

* 2014an, Unibertsitateak ez du bete gastu ez-finantzarioko gehieneko muga bat onesteari buruzko lege-aurreikuspena. Alabaina, administrazio publikoa osatzen duen entea den aldetik, uler liteke ezen, Nafarroako Gobernuak sektore horretarako egin dituen zenbatespen orokorretan, inplizitu dagoela muga hori, zeren eta Unibertsitatearen funtzionamendurako transferentziaren zenbatekoa edo urteko ekarpena finkatzen baita, eta aldez aurretik onesten baitira haren langile-gastuak eta tasa akademikoen zenbatekoa.
* *Unibertsitatearen 2014ko aurrekontuaren betetze-oinarrietan, 1. artikuluan, aipatzen da 2014ko aurrekontuak "LOEPSF legean jasotako finantzen orekarako eta iraunkortasunerako irizpideak betetzen dituela".* Nafarroako Gobernuak Unibertsitateari jakinarazi zion, halere, onetsitako aurrekontuak defizit bat bazuela, zeren eta finantzabide bezala jasotzen baitzuen gastu orokorretarako diruzaintza-gerakinaren zati bat. Horren guztiaren ondorioz, errektoreak ebazpen bat eman zuen, gastuetarako krediturik ez egoteari buruzkoa, finantzabide hori kentzeko eta aurrekontuan, aurrekontu-kontabilitatearen terminoetan, oreka lortzeko.
* 2014ko aurrekontuaren likidazioak eta Unibertsitatearen kontu orokorraren oroitidazkiak ez dute berariazko aipamenik jasotzen jada aipatutako aurrekontu-orekako printzipioak betetzeari buruz, kontabilitate nazionaleko terminoetan, LOUk ezartzen duena betetze aldera. Soilik urteko kontuan, eta adierazle ekonomiko eta aurrekontukoei buruzko 4.7 atalean baizik ez da aipatzen finantzaketaren gaitasunaren edo beharraren adierazlea, bera aurrekontu ez-finantzarioaren saldoarekin lotuz (diru-sarrera ez-finantzarioak ken gastu ez-finantzarioak, 1,24 milioiko saldo positiboarekin), baina adierazi gabe ea saldo horri doikuntzak egin behar zaizkion ala ez finantzaketaren beharra edo gaitasuna finkatzeko, kontabilitate nazionaleko terminoetan.
* Finantza-iraunkortasuna edo Unibertsitatearen zor-bolumenaren gaineko kontrola, gaurko eta etorkizuneko gastu-konpromisoei aurre egin ahal izateko. Abiapuntutzat hartu behar da zor publikoaren gaineko kontrola Nafarroako Gobernuko administrazio publikoaren sektoreko datu bateratuen gainean egiten dela, eta Unibertsitaterako ez dela berariaz helburu zehatzik jarri. Hala eta guztiz ere, kontuan hartuta bai mailegu eta aurrerakin horiek ematen dituzten enteen izaera –administrazio publikoak– bai kopuruaren garrantzi kuantitatibo txikia –2,6 milioi, hau da, diru-sarrera arrunten ehuneko lau–, ondoriozta dezakegu Unibertsitateak finantza-iraunkortasunaren printzipioa errespetatu egiten duela.
* Merkataritza-zorraren iraunkortasuna. Printzipio hori neurtzen da hornitzaileei ordaintzeko batez besteko aldiaren adierazlearen bitartez, egunetan neurtua. Iraunkortasuna dagoela jotzen da aipatutako batez bestekoak ez duenean gainditzen merkataritza-eragiketetarako berankortasunari buruzko araudian ordaintzeko aurreikusitako gehieneko epea, zeina, oro har, 30 egunekoa baita.

Unibertsitateak 2015era arte Fakturen Erregistroa ezarri ez badu ere –ezinbesteko tresna bat da hori aipatutako batez besteko epea neurtzeko– adierazle horren zenbatespenak egin ditu, fakturen sarrera-datatik edo haien kontabilizatze-datatik abiatuta. Informazio hori, Unibertsitateak webgunean argitaratzen duena, Nafarroako Gobernuari igortzen zaio, administrazio publikoaren ordaintzeko batez besteko epeari buruzko informazioaren barruan sar dezan.

Izan ere, 2014ko irailetik, Unibertsitateak honako balioak dauzka adierazle edo batez besteko horri dagokionez:

|  |  |
| --- | --- |
| 2014ko hilabeteak | Ordaintzeko batez besteko epea (egunetan) |
| Iraila | (10,15) |
| Urria | (12,69) |
| Azaroa | (10,10) |
| Abendua | (17,49) |

Adierazlearen balio negatiboek erakusten dute batez beste merkataritza-zorra ordaintzen dela 30 egun naturaleko epea iragan baino lehen. Horrenbestez, Unibertsitateak bete egin du merkataritza-zorraren iraunkortasun-printzipioa.

* Unibertsitateak, 2014an ez du atxiki gabeko diruzaintza-gerakinik edo gastu orokorretarako gerakin negatiborik erabili –magnitude horren balioa 6,28 milioi positiboa da–; horrenbestez, ez zaizkio aplikatu behar LOU legearen 81.5 artikuluan aurreikusitakoak; izan ere, azken horren arabera, balio negatiboa baldin badago, hurrengo ekitaldiko gastuen aurrekontuan gerakin negatibo horren kopuru bera beheratzera joko da.
* Unibertsitatea-Gizartea Fundazioa, hasiera batez, merkatu-unitate gisa sailkatuta dago –hau da, eragin hauetarako ez da administrazio publikotzat jotzen, baina entitate horiei aplikatzekoak zaizkion egonkortasun printzipioak beteko lituzke, zeren eta 2014an ekitaldiko gaindikin positiboa bai baitu.

Geroko gertakari aipagarri gisa, honako hauek azpimarratu behar ditugu:

1. Unibertsitatearen 2015erako aurrekontuak honakoa aipatzen du:
* Nafarroako Gobernuak ekitaldiko aurrekontu-egonkortasunaren helburua banatzeko moduari buruz emandako jarraibideak betez, Unibertsitateak ezin du aurrekontu horietan aurreikusitako atxiki gabeko diruzaintza-gerakinetik 0,6 milioi erabili.
1. Unibertsitatearen 2016rako aurrekontuak honakoa jasotzen du:
* Jo da Unibertsitatearen gastuaren gehieneko muga, 2016rako, 86,77 milioikoa dela.
* Ekitaldi horretan aurrekontu-egonkortasunaren betetzea aztertzen da, kontabilitate nazionaleko terminoetan. Horren emaitza gisa, 0,65 milioiko finantzaketa-behar batzuk –defizita– daudela ezartzen da.
* Nafarroako Gobernuak 2016ko aurrekontu-egonkortasunaren helburua betetzeko Foru Administrazioaren sektore osoan egin duen banaketak aukera ematen du Unibertsitateak finantzabide gisa erabil dezan atxiki gabeko diruzaintza-gerakineko 0,95 milioi, gehienez ere.

Azaldutakoa dela eta, hona gure gomendioak:

* *Nafarroako Gobernuak Unibertsitaterako berariaz arautzea azken horren aurrekontuak egitean –likidazioa eta kontu orokorrak prestatzeari begira– zein diren aurrekontu-egonkortasunaren eta finantza-iraunkortasunaren printzipioen aplikaziotik heldu diren betebeharrak. Besteak beste, argitu beharko litzateke nolako tratamendua eman behar zaien diruzaintza-gerakinei, bai eta LOEPSF legeko 31. artikuluan aurreikusitako gorabeheretarako funtsari ere.*
* *Unibertsitateak kontu orokorraren oroitidazkian informatzea egonkortasunaren eta iraunkortasunaren printzipioen betetzeari buruz.*

IV.4. Kudeaketa-alor garrantzitsuak

Beste ezer baino lehen, nabarmendu nahi dugu Gerentziako zerbitzuek eta Kontu-hartzailetza eta Auditoria zerbitzuak egindako lana, zeren eta nabarmen erraztu baitute Kontuen Ganberaren fiskalizazio-jarduketa.

IV.4.1. Langileak

Egindako lanetik, honako hau nabarmenduko dugu:

* LOU legearen 81.4 artikuluak ezarri bezala, Nafarroako Gobernuak, 2013ko abenduaren 18ko bilkuran –Unibertsitatearen aurrekontua onetsi baino lehen–, baimendu zuen langile-gastuen 1. kapituluaren kostua, guztira 49,65 milioi egiten duena.
* 2014an, kontratupeko AZLei eta IILei, Nafarroako Gobernuko gainerako langileei bezala, urteko aparteko soldatak urtarrilera eta uztailera aurreratu zitzaizkien. 2015ean, langile guztiek 2012ko abenduko aparteko ordainsariaren ehuneko 24,04 berreskuratu dute.
* 2014ko eskaintza publikoan lanpostu bakarra dago, unibertsitateko irakasle titular batena; 2015ean, berriz, eskaintzak irakasle titularren hiru lanpostu jaso ditu –txanda irekian– eta hiru katedradun lanpostu –barne sustapenaren bidez–.
* Ikusi dugu Unibertsitateko langileei nominatik kanpoko ordainketa batzuk egin zaizkiela. Hartara, 2014an, epaimahaietako eta esperientziaren ikasgelako parte-hartzeak eta beste dieta batzuk, 178.898 euro egiten dutenak, kontabilitatetik ordaintzen zaizkie zuzenean onuradunei, nahiz eta Unibertsitateak emandako informazio fiskaletan jasota ageri diren.
* AZLen artean, nabarmentzekoa da plantillaz kanpoko lanpostu batzuk badaudela. Kontratazio horiek heldu dira bai bajak ordeztetik, bai beste inguruabar batzuetatik ere; esate baterako, zenbait zerbitzutako errefortzuetatik.

Hartara, 2014ko ekitaldian, guztira 30 pertsona egon dira kontratatuta plantillatik kanpo, eta 0,56 milioiko gastua ekarri dute. 2014ko abenduaren 31n, egoera horretan 26 pertsona daude kontratatuta; horietatik, 20k nolabaiteko egonkortasuna dute enpleguan, zeren eta urtero edo sei hilez behin berritzen baitzaizkie kontratuak eta 2008 eta 2011 bitarteko antzinatasunak baitituzte.

* Ikerketa proiektu jakin batzuetan ikusi da kontratatutako ikertzaileentzako esker-sari batzuk badaudela, proiektuaren exekuzioan zenbait helburu betetzeagatik, betiere horretarako kreditua dagoen bitartean. 2014an guztira ordaindutakoa 20.784 eurokoa da. Esker-sari horiek soilik ikertzaile nagusiak justifikatzen eta finkatzen ditu, ikerketa zerbitzuak onesten ditu eta nominaren bitartez ordaintzen dira.
* Aldi baterako IILak kontratatzeko lehiaketa bidezko deialdien publizitatea, 2013ko abendutik, iragarki-oholera eta Unibertsitateko webgunera mugatzen da. Lehenago, tokiko idatzizko prentsan iragarkiak jartzen ziren; gaur egun, prentsa-ohar bat igortzen zaizkie idatzizko komunikabideei, deialdien iragarpenarekin.

Langileriaren arloko geroko gertakari aipagarri moduan, honakoak daude:

a) Nafarroako Unibertsitate Publikoko irakasle eta ikertzaile kontratatuen araubidea ezartzen duen apirilaren 20ko 36/2009 Foru Dekretua aldatzen duen urtarrilaren 21eko 2/2015 Foru Dekretuaren bitartez, lan-araubideko behin-behineko kontratupeko irakasle doktorearen figura jaso da. Kategoria hori sortu da aipatutako 36/2009 Foru Dekretuan legez aurreikusitako behin betiko estaldura prozedura aplikatzerik ez dagoen bitarterako.

b) Ekainaren 11ko 38/2015 Foru Dekretua, Nafarroako Unibertsitate Publikoan lanaldi osoan aritzen diren irakasle eta ikertzaile funtzionarioen banakako merezimenduei dagozkien ordainsari osagarrien esleipena arautzen duen apirilaren 20ko 37/2009 Foru Dekretua aldatzen duena. Aldaketa horrekin, banakako merezimendu horien jasotzea lanaldi osoko kontratupeko irakasleei zabaltzen zaie.

Gomendioak:

* *Edozein kontzeptutako ordainketak nominaren bitartez egitea Unibertsitateko langileei, edozein dela ere aurrekontu-kapituluen kontabilitate-egozpena.*
* *Arloari buruzko egungo erregulazioaren barruan, aztertzea IZLen lanpostuen zerrendan sartu ote daitezkeen gaur egun hartatik kanpo dauden lanpostuak, egiturazko beharrizanei dagozkienak.*
* *Aukera hori berariaz jasotzen duten proiektuen kasuan, jarraibideak ematea kontratupeko ikertzaileei esker-sariak emateari buruzko oinarrizko alderdiak arautzeko.*

IV.4.2. Ikerketa-proiektuen eta -kontratuen kudeaketa

2014an, 4,98 milioikoak izan dira ikerketa-proiektuak eta -kontratuak egitetik heldu diren gastuak, ondorengo xehetasunen arabera (euroak, milakotan):

|  |  |  |
| --- | --- | --- |
| Ikerketa-proiektu eta -kontratuak | Kopurua | % |
| Langileak | 3.125 | 63 |
| Ondasun arruntak eta zerbitzuak | 1.434 | 29 |
| Transferentzia arruntak | 101 | 2 |
| Inbertsioak | 318 | 6 |
| Gastuak, guztira | 4.978 | 100 |

Gastu hori, funtsean, finantzatu da ikerketarako transferentzietatik heldu diren diru-sarrerekin –3,24 milioi–, OTRI kontratuen diru-sarrerekin –1,07 milioi– eta ikerketaren zeharkako kostuen eraginaren bidezko diru-sarrerekin –0,55 milioi–.

Halaber, atxikitako diruzaintza-gerakinaren barruan –6,83 milioikoa dela jo da–, kopuru horren ia ehuneko 80 ikerketa-proiektu eta -kontratuetako gastuen finantzaketari atxikia dago.

Eginiko lanaren ondorioz honako alderdi hauek azpimarratu nahi ditugu:

* Ikusten da, oro har, arlo konplexu honetan –bai denbora-hedaduraren berarengatik, bai administrazio-, finantza-, egiaztapen- eta jarraipen-betekizunengatik ere–, kontabilitate- eta aurrekontu-kudeaketa egokia egin dela.
* Horietan inplikatutako langileen ordainsarien ordainketa nomina-zerbitzuak egiten du.
* Diruzaintza-gerakineko kobrantza zaileko saldoen barruan sartzen dira kobratzeko dauden ikerketarako proiektu eta laguntzen aurrerakinak, 1,07 milioi egiten dutenak. Aurrerakin horiekin proiektu horien kudeaketa errazten da, ente finantza-emaileen kasuko diru-sarrerak egiazki jasotzen ez diren bitartean, betiere diru-sarrera horiek behar bezala kreditatuta badaude.
* Unibertsitateak itxitako ikerketa-proiektuei buruz aurkeztutako justifikazioari buruz ente finantza-emaileak egindako berrikuspenak. Hezkuntza Ministerioa eta Ekonomia eta Lehiakortasun Ministerioa, Europako Batzordearen jarduketei erantzunez, aztertzen ari dira funtsean Ikerketa Zientifikoko, Garapeneko eta Berrikuntza Teknologikoko Plan Nazionalak (2008-2011) finantzatutako aipatutako ikerketa-proiektuetatik heldu diren gastuak justifikatzeko unibertsitateek aurkezten duten dokumentazioa.

Berrikuspen prozesu horren emaitza gisa, eta ukitutako proiektu guztiei dagokienez, ministerioek kasuko unibertsitateari eskatzen diote zenbateko batzuk gehi kasuko berandutza-interesak itzultzeko.

Atzemandako anomaliak era askotakoak izaten dira, baina funtsean heldu dira gastu bat hautagarria izatetik ala ez izatetik, gastu jakin bat proiektuarekin duen loturatik, aurkeztutako gastuen xehakatze handiagoa eskatzetik eta, halaber, aplikatutako irizpideetan aldaketak –ente finantza-emaileak jakinarazi gabekoak– egitetik.

Ikerketa-zerbitzuaren arabera, errekerimenduen asmo ekonomikoak munta handikoak dira, baina, oro har, unibertsitateak aurkeztutako alegazioekin, nabarmen jaitsi ohi dira.

Gai horri buruz, Unibertsitateko kontu-hartzailetzaren txostenak honakoa dio 2014ko kontu orokorrei dagokienez:

“*oroitidazkian informazioa eman beharko litzateke ekitaldiaren itxieran Plan Nazionaleko itxitako ekitaldietako ikerketa-proiektuen errekerimenduen bidezko balizko itzulketen kontzeptua dela-eta zenbatetsitako kopuruari buruz*”.

Unibertsitateak emandako informazioaren arabera, honako hauek aipatu behar ditugu:

a) 2014an egindako itzulketak. Ekitaldi horretan, Unibertsitateak 100.343 euro itzuli zituen guztira, gehi 14.926 euro egiten duten berandutza interesak.

b) 2014ko abenduaren 31n, eskatutako kopurua 121.347 eurokoa zen; horietatik, 78.159 euro ordaindu dira.

Azaldutakoa eta ikerketa-proiektuen lagin bati buruz egindako azterketa direla eta, honako gomendio hauek eman behar ditugu:

* *Urtero arrisku eta gastuetarako hornidura zuzkitzea ikerketa-proiektuak finantzatzen dituzten enteek eskatutako kopuruekin. Horri dagokionez, zorroztasunik handiena exijitu beharra dago hautagarria den gastuaren izaera eta kreditatzea direla-eta, bai eta haien justifikazioari dagokionez ere.*
* *Informazio hori ekitaldiko oroitidazki ekonomikoan sartzea.*
* *Behin kontabilitate analitikoa ezarrita, ikerketa-jarduerarekin sortzen diren zeharkako kostuak finkatzea. Halaber, finkatze horrek balioko du kostu horiek ordainarazteko hain zuzen ere kostu horiek berariaz aipatzen ez dituzten proiektu eta kontratuei.*
* *Ikerketa-proiektu eta -kontratuetarako aldi baterako langileak kontratatzeko prozesuetan aplikatzekoak diren hautapen-irizpideak homogeneizatzen saiatzea.*
* *Egingarri gertatzen den ikerketa-proiektuen kasuan, aztertzea esparru-akordiorik izapidetu ote daitezkeen, hornitzaileen eta prezioen zerrenda batzuk eduki ahal izateko.*

IV.4.3. Matrikulen bidezko prezio publikoak

Hurrengoak alderdiak azpimarratuko ditugu:

* Unibertsitateak aplikatzen dituen prezio publikoen urteko kopurua honela finkatzen da:

a) Ikasketa ofizialen kasuan, Nafarroako Gobernuak ezartzen ditu. Aipatu beharra dago 2013-14 ikasturterako kopuru horiek ez direla aldatu.

b) Irakaskuntza berekien eta beste prezio publiko batzuen kasuan, oro har, Gizarte Kontseiluak ezartzen ditu.

* Matrikulen kontabilitate- eta aurrekontu-erregistrorako kutxaren kontabilitate-irizpidea erabiltzen da.
* 2014an, aurrekontuen ikuspuntutik, oroitidazkian informatu bezala, matrikula-eskubideak honela banatu ziren: alde batetik titulazio ofizialetakoak eta bestetik irakaskuntza berekiak eta bestelako ikasketak.
* Matrikulak SIGMA aplikazioaren bitartez kudeatzen dira, eta *on line* egiten dituzte ikasleek. Aplikazioak berak ordain-agiria edo ordainketa-gutuna sortzen ditu. Ikasleak aukeratzen du finantza-entitateari nola ordaindu: prezio osoa batera edo kosturik gabeko ordainketa zatikatua eginez.

Hartara, 2015-16 ikasturterako honako epe hauek egon dira:

|  |  |  |
| --- | --- | --- |
| Seihilekoko matrikularen ordainketa zatikatuak | 1. epea | Matrikulatutako kredituen kontzeptuari dagozkion prezio publikoen guztizkoaren % 50 eta tasa administratiboen % 100. Matrikula egin eta 15 egunen buruan. |
| 2. epea  | Matrikulatutako kredituen % 50. -Udazkeneko seihilekoa. 2015eko urriaren 18tik azaroaren 8ra bitartean -Udaberriko seihilekoa. 2016ko apirilaren 4tik 24ra bitartean  |
| Urteko matrikularen ordainketa zatikatuak | 1. epea | Matrikulatutako kreditu guztien % 40 eta tasa administratiboen % 100. Matrikula egin eta 15 egunen buruan.  |
| 2. epea | Matrikulatutako kredituen % 20. 2015eko urriaren 19tik azaroaren 8ra bitartean |
| 3. epea | Matrikulatutako kredituen % 20. 2016ko urtarrilaren 18tik otsailaren 7ra bitartean |
| 4. epea | Matrikulatutako kredituen % 20. 2016ko apirilaren 4tik 24ra bitartean |

Prozedura hori mesedegarria da ikaslearentzat, baina zailtasun handiak sortzen ditu kudeaketa dela eta.

Matrikulei aplika dakizkiekeen salbuespenak honako arlo hauetatik heldu dira: bekak, familia ugariak –orokorra eta berezia–, desgaitasuna, ohorezko matrikulak eta indarkeria terrorista eta generoko indarkeria. Horri buruz ondokoa adierazi beharra dugu:

a) Ministerioaren bekak zuzenean ordaintzen zaizkio Unibertsitateari bi ordainketa-ebazpenen bitartez –aurrerakina eta likidazioa–, eta aurrekontuaren berariazko kontusail batean erregistratzen dira. Kobrantza horiek Ministerioaren aurrekontuan dirua egotearen arabera egiten dira, eta horrek Unibertsitateak izanen dituen diru-sarreren aurreikuspenak zailtzen ditu.

b) Familia ugarien eta desgaituen salbuespenei dagokienez, ikasleak inguruabar horiek agiri bidez justifikatu behar ditu matrikula egiteko unean, eta Unibertsitateko zerbitzuek dokumentazio hori indarrean dagoen aztertu behar du.

Egunero, SIGMA aplikazioarekin, finantza-entitateetatik jasotako informazioa prozesatzen da, egindako kobrantzak berdinkatzen dira eta zerbitzu ekonomikoak kontabilizatzen dira. Balizko akatsak eta kontabilitatearen eta SIGMAren arteko aldeak garbitzen dira.

Horrenbestez, matrikulen kudeaketa administratiboa oso konplexua da, berezitasun ugari ditu eta zama administratibo handia dakar.

* Familia ugariengatiko salbuespenak. 2014-16 ikasturtean, salbuespen hori dela eta, honako informazioa ageri da:

|  |  |  |
| --- | --- | --- |
| Familia ugaria | Onuradun-kopurua | Kopurua |
| Familia ugari orokorra  | 1.420 | 687.589 |
| Familia ugari berezia | 222 | 233.013 |

Familia ugari orokorren onuradunentzako salbuespenen ehuneko 28 eta familia ugari berezi onuradunen salbuespenen ehuneko 34 bigarren eta hurrengo matrikulen gaineko beherapenei dagozkie. Bekak ematerakoan aplikatzen denaren moduko irizpidea aplikatuta –hau da, salbuespena lehenengo matrikularako izatea soilik– aurreko salbuespen horien guztien zenbatekoak 0,27 milioi eginen luke behera –0,19 eta 0,08 milioi familia ugari orokorren eta berezien kasuetan, hurrenez hurren–.

Bestalde, zehaztu beharra dago Unibertsitateak Ministerioaren eskutik berreskuratzen duela familia ugari orokorrentzako kenkariei dagokien zenbatekoa, eta behar den kontusailean erregistratzen dela hori.

* Matrikularen itzulketak. 2014-15 ikastaroan, 0,24 milioi egiten duten matrikulak itzuli dira guztira, eta 293 onuradunengan izan dute eragina. Zenbateko horren ehuneko 98 dagokie ikasleak galdetegietan bere bekadun izaera adierazi ez dueneko matrikulei, nahiz eta azkenean laguntza hori jaso.
* Matrikulengatik kobratzeko gelditu diren eskubideak. Matrikulak kutxaren irizpidearekin kontabilizatzen direnez, aurreko eskubideak ez daude ez aurrekontuan, ez kontabilitate orokorrean erregistraturik, eta haien jarraipena kontabilitatetik kanpo egiten da.

Lortutako informazioari jarraituz, hurrengo taulan ikusten da zein izan den azken hiru ikasturteetako bilakaera:

|  |  |  |  |
| --- | --- | --- | --- |
| Matrikulengatik kobratzeko gelditu diren eskubideak | 2012/13 ikasturtea | 2013/14 ikasturtea | 2014/15 ikasturtea |
| Matrikula kopurua (Gradua) | 76 | 72 | 93 |
| Matrikula kopurua (Zikloak) | 46 | 5 | 8 |
| Matrikula kopurua (Masterrak) | 3 | 0 | 17 |
| Matrikula kopurua (Doktoretzako ikasleak) | 16 | 21 | 34 |
| Titulazio ez-ofizialetan egindako bestelako matrikulen kopurua | d. ez | 18 | 57 |
| Zordunen kopurua, guztira | 141 | 116 | 209 |
| Berankortasunaren guztizko kopurua (eurotan) | 96.057 | 52.391 | 59.123 |

Ikusten denez, zenbatekoa nabarmen jaitsi da, ehuneko 38, eta titulazio ofizialetarako ia ez da iristen matrikulengatik aitortutako diru-sarrera guztien ehuneko 0,5era. Hala eta guztiz ere, zordunen kopuruak gora egin du, batez ere titulazio ez-ofizialetan.

Ordainketa-ez horien arrazoia askotarikoa da, eta berankorrengan jarduteko aukerak oso ere mugatuak dira. Hala eta guztiz ere, sistema informatikoak ikasle horiei blokeatu egiten dizkie prestazio akademiko eta administratibo batzuk; esate baterako, ziurtagiri akademikoak eskatzea, espediente-trasladoak egitea, kolaborazio-bekak eskuratzea, balorazio akademikoak edo azterketak eta abar. Azkenean, ikasle berankorrak egintza administratibo edo irakaskuntzakoren bat egin behar duenean, aurrez zor duena ordaintzeko exijitzen zaio.

Gomendioak:

* *Nafarroako Gobernuko ukitutako departamentuekin adostea Unibertsitateak haien datu baseetarako sarbide zuzena izatea, familia ugari izatetik edo desgaitasuna edukitzetik heldu diren salbuespenak egiaztatzeko, eta kentzea gaur egun dagoen betebeharra, ikasleak egiaztagiriak aurkeztekoa eta Unibertsitateko zerbitzu administratiboek dokumentazio hori gero berrikusi behar izatekoa.*
* *Egiazki egindako kobrantzak urtero berdinkatzea, informazio hori duten bi iturrien artean: ikasleen zerbitzua eta zerbitzu ekonomikoak.*
* *Kontabilitate publikoko plan berri baten ezarpena une egokia izan liteke prezio publikoen kudeaketan sortzapenaren printzipioa sartzeko aukera aztertzeko.*

IV.4.4. Beste arlo batzuk

Honakoak aipatu behar ditugu:

* Ez dira aurkitu 2014an sortutako gasturik 2015eko aurrekontuari egotzi zaionik. Halaber, aurrekontuari aplikatzekoak zaizkion hartzekodunen kontuak hasierako eta amaierako saldo deuseza dauka, eta ekitaldian zehar ez da mugimendurik jaso.
* 2014ko aurrekontuari PFEZaren garaiz kanpoko aurkezpenengatiko errekargu batzuk egozten zaizkio, 59.211 eurokoak. Errekargu horiek sortu dira 2012ko eta 2013ko ekitaldietako bi aldiri dagozkien aitorpenak Foru Ogasunean behar baino egun bat beranduago aurkezteagatik.
* Ez da jaso hornitzaileei egindako ordainketetatik heldutako interes-gasturik. Izaera horretako jaso den gastu bakarra da ikerketa-proiektuen itzulketak direla-eta arestian aipatu duguna.
* Transferentzien ondoriozko gastuak. Horien barruan, laguntzen hiru aurrekontu-lerro sartu dira, zailtasun ekonomikoak dituzten ikasleentzat, beren ikasketak egiten jarraitu ahal dezaten: matrikuletarako laguntzak, ikasketetarako laguntzak eta kolaborazio-bekak. Kontzeptu horiek direla eta, 2014an, 39.015 euroko gastua egin da guztira. Jarduketa horiek Gizarte Ekintza unitateak koordinatzen ditu.

Unibertsitatearen III. plan estrategikoaren amaierako txostenari jarraituz, haren indarraldian (2011tik 2014ra) 381 ikasleren zailtasun ekonomikoak baloratu dira.

* Kontratazio administratiboa. 2014an, Unibertsitateak 39 kontratu izapidetu ditu guztira; haiek esleitzeko zenbatekoa 1,47 milioi eurokoa (BEZik gabe) da. Kontratu horietatik ehuneko 67 prozedura irekiaren bitartez esleitu dira, eta ehuneko 33, berriz, Europar Batasunean publizitaterik egin gabeko prozedura negoziatuaren bidez. Haien tipologiari erreparatuta, ehuneko 49 laguntza-kontratuenak dira; ehuneko 34 horniduretarako kontratuak dira, eta ehuneko 17, azkenik, obra-kontratuak dira.
* Arrosadiko campuseko kafetegi eta jantoki zerbitzua prozedura irekiaren bitartez esleitu zen 2009ko apirilean zortzi urteko epe baterako, urtean 51.500 euroko kanona ezarriz –KPIaren araberako errebisioarekin– eta 200.000 euroko inbertsioarekin. 2014ko kasuko kontusailean, aurreko kanonaz gainera, 17.804 euroko diru-sarrera bat ageri da, “sukaldea erabiltzeko baimenari” dagokiona: 2013ko azarotik 2014ko maiatzera prestatutako 71.215 jatorduri dagokio, bakoitzarengatik 0,25eko kostua kontuan hartuta.

Diru-sarrera hori sortu zen zeren eta 2012an, enpresa emakidadunak baimena eskatu baitzuen aurreko instalazioak erabili ahal izateko, Unibertsitateaz kanpoko zentroetarako jatorduak prestatzeko; baimen hori 2013ko urrian eman zen, eta horren baldintzetan aurreikusten da egindako jatordu bakoitzeko Unibertsitateak 0,25 euroko diru-sarrera izanen duela. Baimen hori, hasiera batean, 2013ko abenduaren 31ra arte eman zen, eta aurreikusi zen urtero berritu ahal izanen zela, betiere denbora-muga gisa jarrita kafetegien kontratuaren arestian aipatutako epea. Horren arrazoia da “ezin zaiola horrelako baimenik eman beste enpresa bati”.

Gure iritziz, jarduketa horrek emakida-kontratua arautzen duten baldintzak aldatzen ditu, zeren eta bertan sartzen baita sukaldeak beste xede batzuetarako erabiltzea; alderdi hori, ordea, ez zegoen berariaz jasota baldintza-orrietan, eta eragina izan zezakeen lehian. Horrenbestez, uste dugu eskatutako baimena ukatu egin behar zela, edo, bestela, emakidarako beste hautapen prozesu bat planteatu behar zela.

*Aipatutako baimen-ematea berrikustea gomendatzen dugu.*

* Aldi baterako finantza-inbertsioen (epe finkoko ezarpenak) interesen bidezko diru-sarrerak 84.627 eurokoak izan dira guztira 2014an, aurreko urtean baino ehuneko 29 gutxiago. Beheratze horren arrazoia da horrelako finantza-tresnen errentagarritasuna jaitsi egin dela, nahiz eta ezarpenen batez besteko saldoa handiagoa izan den –7,81 milioi; 2013an, ordea, 6,57 milioi izan ziren–. Diru-sarrera horiek kutxaren irizpidea erabiliz erregistratzen dira.

Ezarpen horien 2014ko abenduaren 31ko saldoa, 11,5 milioi, honela xehakatzen da (euroak, milakotan):

|  |  |  |  |  |
| --- | --- | --- | --- | --- |
| Finantza-entitatea | Ezarpen kopurua | Kopurua, guztira | Ezarpenen data | Muga-eguna |
| B. Santander | 4 | 2.000 | 2014 urria | 2016ko azaroa |
| Caixa Bank | 2 | 4.500 | 2014 urria | 2015 urtarrila |
| Rural Kutxa | 1 | 4.000 | 2014ko abendua | 2015 otsaila |
| Banco Popular | 1 | 1.000 | 2014ko abendua | 2015eko martxoa |

* 2014an, aurreko ekitaldietako 1,58 milioiko eskubide aitortuak baliogabetu dira. Kopuru horretatik, 1,43 milioi kanpoko kirol klubek Unibertsitateko kirol instalazioak erabiltzeko prezio publikoetatik heldu dira; hona xehetasunak:

a) 2001etik 2008ra bitarteko ekitaldietan sortutako zorra iraungitzeagatik: 1,31 milioi.

b) Kirol klub bat azkentzeagatik: 2009tik 2012ra sortutako zorra, 0,12 milioikoa.

Kopuru horiek probisioan zalantzazko kobrantzakotzat jota zeuden, eta Unibertsitateak zenbait bidetatik kudeatu zuen haien kobrantza, baina azkenean kobraezin bihurtu dira.

2016ko urtarrilean, Nafarroako Kirolaren Institutuaren eta Unibertsitatearen arteko lankidetzarako esparru-hitzarmen bat sinatu da, federazioek eta klubek Unibertsitatearen instalazioetan kirol jarduerak egiteko.

* Funts bibliografikoak. 2013ko abenduan, Unibertsitatearen ondasunen inbentarioari buruzko araudia aldatu zen, eta ezarri zen funts bibliografikoak, antzinakoak kenduta, ez direla sartuko Unibertsitatearen balantzean eta inbentarioan sartu ezin diren ondasuntzat hartuko direla. Aldaketa horrek berarekin ekarri zuen, oroitidazkian aipatzen den bezala, urte horretako emaitzen kontuan aparteko doikuntza bat egin behar izatea, 26,08 milioi eurokoa.

2014ko emaitzen kontuan zuzeneko amortizazioko idazpen bat egin zen, ekitaldi horretan ondasun horiek aurrekontu-inbertsio gisa sartuta, 1,64 milioiko balioarekin.

* Unibertsitatearen ondare historikoa. Kontu-hartzailetzak egindako lanaren arabera, komenigarria da, alde batetik, ondasun horien kontabilitate-baloraziorako eta -egozpenerako irizpideak homogeneizatzea kultura- eta ekonomia-zerbitzuetan; eta, bestetik, aurkitu ez diren arte-obrak ikertzea –6 obra dira guztira, 17.500 euroan baloratuak–.
* Unibertsitateak, beste finantzabide batzuetatik baliabideak hartzeko beharraz jabetuta, 2014ko uztailean mezenasgo plan bat onetsi zuen, zeinak bideratuko baitu funts pribatuetatik egiten diren ekarpenei aplikatzea Nafarroako Foru Komunitatean Kultur mezenasgoa eta haren zerga-pizgarriak arautzen dituen maiatzaren 16ko 8/2014 Foru Legean jasotako pizgarri fiskalak.
* III. Plan Estrategikoa (2009-2014). 2014ko ekitaldian Unibertsitatearen III. Plan Estrategikoa amaitu da. 2015eko apirilean haren jarraipenari buruzko amaierako txostena[[6]](#footnote-6) egin da.

Amaierako txosten horretan abiapuntua da Unibertsitateak azken urte hauetako aurrekontuetan eta giza-baliabideetan pairatu dituen murrizketa handiek eragin aipagarria izan dutela planaren helburu estrategikoak lortzeari begira.

Hartara, aipatzen da egoera horrek eragin oso negatiboa izan duela honako ardatz hauetan: baliabideak, hedapena, nazioarteratzea eta prozesuak eta kalitatea. Prestakuntza eta ikerketa ardatzek, oraindik ere egoera horren pean badaude ere, emaitza positiboagoak dituzte.

Ondorio orokor gisa, ongi baloratzen dituzte plangintza estrategiko bat edukitzeak dakartzan emaitza orokorrak eta esperientzia. Halaber, antolamenduaren eta kudeaketaren arloko zenbait alderdi egon dira helburu batzuk guztiz edo partzialki lortzea eragotzi dutenak.

Azkenenean, hurrengo taulan, plan estrategikoaren jarraipenerako diseinatu den aginte integraleko koadroaren adierazleek izan duten bilakaera erakusten dugu.

III. plan estrategikoaren aginte integraleko koadroaren adierazleen bilakaera

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| ARDATZA | KOP. | Adierazlearen izena | Hasierako balioaren denbora-erreferentzia (N) | Balioa Hasierakoa | N+1 | N+2 | N+3 | N+4 | Jomuga |
| Prestakuntza | 1 | Errendimendu-tasa (%) | 2009-2010 | % 74 | % 74 | % 77 | % 80 | % 82 | % 78 |
| 2 | Graduazio tasa (%) | 2009-2010 | % 45 | % 49 | % 51 | % 43 | % 61 | % 55 |
| 3 | Ingelesez eskainitako Graduko ikasgaiak  | 2009-2010 | 24 | 66 | 96 | 121 | 136 | 100 |
| 4 | Ingelesez eskainitako Masterreko ikasgaiak | 2009-2010 | 0 | 8 | 6 | 10 | 9 | 20 |
| 5 | Praktikak egiten dituzten ikasleak eta tituludunak | 2009 | % 32 | % 32 | % 32 | % 36 | % 49 | % 47 |
| Ikerketa | 6 | Produkzio zientifikoa (\*) | 2010 | 427 | 469 | 443 | 530 | 504 | 448 |
| 7 | Doktore-tesiak | 08-10 batez bestekoa | 36 | 40 | 39 | 47 | 48 | 38 |
| 8 | Eskatutako patenteak | 2010 | 9 | 9 | 14 | 9 | 11 | 14 |
| 9 | Ikerketa-jarduerak eraginda sortu diren enpresak (\*\*) | 2010 | 2 | 2 | 3 | 4 | 4 | 6 |
| 10 | Ikerketa lehiakorretik heldutako diru-sarrerak hartzea (%) | 2009 | % 0,08 | % 0,06 | % 0,08 | % 0,07 | % 0,06 | % 0,08 |
| 11 | Transferentzia-kontratuetatik heldu diren diru-sarrerak hartzea (%)  | 2009 | % 1,21 | % 1,01 | % 0,87 | % 0,61 | % 0,73 | % 1,25 |
| Hedadura | 12 | ALUMNI programa | 2009-2010 | 883 | 834 | 613 | 521 | 1.316 | 1.500 |
| Nazioarteratzea | 13 | Ikasleen nazioarteko mugikortasuna (\*) | 2009-2010 | 476 | 536 | 424 | 488 | 537 | 548 |
| 14 | IILen nazioarteko mugikortasuna | 2009-2010 | 357 | 400 | 670 | 370 | 506 | 380 |
| Prozesuak eta kalitatea | 15 | Ziurtagiri akademikoen kudeaketa elektronikoa (%) | 2010 | % 0 | % 0 | % 0 | % 0 | % 0 | % 80 |
| Baliabideak | 16 | IILen ikerketarako kualifikazioa (%) (\*) | 2010 | % 78 | % 78 | % 79 | % 80 | % 82 | % 80 |
| 17 | Beste finantzabide batzuk (%) | 2010 | % 4,1 | % 4,4 | % 5,1 | % 4,6 | % 4,5 | % 4,6 |

\* Adierazleen balioak birkalkulatu dira geroko urteetako datuekin alderaketa homogeneoa egin ahal izateko, eta gauza bera egin da helmugen balioekin.

\*\*n+1etik n+4ra bitarteko urteetako datuak datu metatuak dira, zeren eta helmugaren balioak 2011tik 2014ra bitarteko urteetan espero ziren datuak biltzen baititu.

Gaur egun, Unibertsitateren IV. plan estrategikoa prestatzeko lanetan hasi dira. Plan horrek gida moduan balio behar du datozen urteetan Unibertsitateak ezarri beharreko eredua, egitura eta ikasketak diseinatzeko.

* Unibertsitatearen irakaskuntza berekiak. Honako hau da ikasketa mota horien tipologia:

a) Masterreko titulu berekiak, espezializazio diplomakoak, unibertsitate-adituarenak, unibertsitate-hedaduraren diploma eta unibertsitate-hedaduraren ziurtagiria.

b) Prestakuntza jarraituko eta irakaskuntza berekietako beste modalitate batzuk, titulu berekirik ez dakartenak: espezializazio ikastaroak, ikastaroak eta mintegiak.

Irakaskuntza horien kudeaketaz Unibertsitatea bera arduratzen da, edo, bestela, bere Fundazioa. Prestakuntza mota horrek bere burua finantzatu behar du, kasuko prezio publikoekin edo/eta erakunde publiko eta pribatuen ekarpenekin; gastuen barruan, ehuneko 10eko kanon bat ageri da, Unibertsitatearen edo, kasua bada, Fundazioaren gastu orokorretarako ekarpen gisa.

2013-2014 ikasturtea dela eta, honako informazio hau dago Fundazioak kudeatutako irakaskuntza berekiei buruz:

a) 14 prestakuntza-ekintza egin dira: zazpi titulu bereki eta zazpi espezializazio ikastaro. Ikasle falta zela eta, lau ekintza deuseztatu ziren.

b) 2.726 irakastordu eman ziren; haietatik, ehuneko 52 Unibertsitateko irakasleek garatu zituzten.

c) Ekintza horietan 314 ikasle matrikulatu ziren guztira; horietatik, ehuneko 68 emakumeak ziren.

d) Jasotako prestakuntza dela-eta ikasleek izan duten asebetetze orokorra hamar puntutatik zazpi eta zortzi artekoa da.

e) Ekintza horien emaitza ekonomiko positibo orokorra 70.784 eurokoa izan da.

Fundazioak zuzenean ordaintzen du aurreko irakaskuntza horietan parte hartzen duten Unibertsitateko IILen lana. 2014an, 87 irakasle aritu ziren irakaslan horietan, 191.048 euro egiten duten lansariekin. PFEZa dela-eta ehuneko 15eko atxikipena egin zitzaien.

Unibertsitateko IILek irakaskuntza berekietan duten presentziari buruzko geroko egitate gisa, aipatu behar dugu Unibertsitatearen Gobernu Kontseiluaren 2015eko martxoaren erabaki batez, aldatu egin direla Nafarroako Unibertsitate Publikoko unibertsitate masterren irakaskuntzei eta irakaskuntza berekiei buruzko arauen zenbait alderdi. Aldaketa horretan ezartzen da, besteak beste, aipatutako irakaskuntza horietako irakastorduen gutxienez ere ehuneko 30 Unibertsitateko bertako irakasleek emanen dituztela (lotura iraunkorra duten irakasleen irakastorduak gutxienez ere ehuneko 10 izanen dira), eta gehieneko arduraldia ikasturte bakoitzeko 100 irakastordukoa izanen dela; halaber aipatzen da errektorearen ebazpenez, Graduondoko Ikasketen Batzordeari entzunda, urtero finkatuko dela irakastordu bakoitzeko eta beste arrazoi batzuengatik (tutoretzak, azterketak...) jaso beharreko ordain ekonomikoa.

* Unibertsitatearen ikerketa-institutuak. Institutu horiei buruzko arau erregulatzaile orokorra 2014ko maiatzean onetsi zen. Arau horren 1. artikuluan, honakoa esaten da institutu horiei buruz:

“*Unibertsitatearen egitura bereki bezala egituratzen dira, nortasun juridiko berekirik gabe; ikerketarako euskarri gisa balio dutenak eta ikertzaileen elkarte gisa definitzen direnak, eta helburu dute ikerketa zientifiko, tekniko, sozial edo ekonomikoa jakintzaren esparru jakin batean bultzatu eta sustatzea edo arazo sozial eta ekonomikoei ikuspegi akademikotik konponbidea aurkitzea.*”

Haien finantzaketa, nagusiki, beren ikertzaileek lehia bidezko deialdietan lortutako funtsen bidezkoa izanen da, edo entitate publiko eta pribatuekin egindako hitzarmen eta kontratuen bidezkoa.

Zehaztu beharra dago institutu horiek ez datozela bat LOU legearen 7. artikuluan araututako ikerketarako unibertsitate-institutuekin.

Gaur arte, honako institutu hauek sortu dira:

a) InaMat (Institute for Advanced Materials): material aurreratuen arloko jakintza sortzen eta teknologiak garatzen dihardu. Institutuaren lana, funtsean, honako hauetara bideratuta dago: sintesian oinarritutako estrategiak, material berrien prestaketa eta haien ezaugarrien azterketa dimentsio makroskopikoan, pelikula meheetan eta egitura nanometrikoetan.

b) ISC (Institute of Smart Cities): ingurune adimendunen diseinura, analisira, ezarpenera eta optimizaziora bideratuta dago.

c) INARBE (Institute for Advanced Research in Business and Economics): eragile ekonomiko eta sozialek hartzen dituzten erabakiei eta haiek enpresen zereginetan eta gizarte ongizatean dituzten eraginei buruzko ikerketara bideratua. Azken xede gisa du ezagutza berria sortzea eta enpresek eta gizarteak, ingurune orokor batean, aurkitzen dituzten lehia-erronkak gainditzen laguntzen duten ideiak eta proposamenak zabaltzea.

Horietako bakoitzerako, 2015ean, barne-funtzionamenduko erregelamendu bat onetsi da.

IV.4.5 Unibertsitate-Gizarte Fundazioa

Enpresa pribatu batek Fundazioaren urteko kontuei buruzko finantza-auditoria egin du, eta aldeko iritzia edo aldaketarik gabekoa eman zuen. Horri dagokionez, komenigarria litzateke Unibertsitatearen oroitidazkian sartzea, finantzen egoera-orriekin batera, txosten horretan ageri den iritzia.

2014an, Fundazioak honako magnitude nagusi hauek izan zituen bere jarduera ekonomiko-finantzarioan (aurreko ekitaldikoekin ere alderatu dira): (euroak, milakotan, salbu eta langileen batez besteko kopurua).

|  |  |  |
| --- | --- | --- |
| Fundazioa, 2014 | 2013/12/31 | 2014/12/31 |
| Funts berekiak | 832 | 851 |
| Epe luzeko zorrak (jasotako finantzak) | 1 | 1 |
| Pasibo arrunta | 1.972 | 1.828 |
| Epe luzeko finantza-inbertsioak (bestelako finantza-aktiboak) | 1.300 | 1.300 |
| Diruzaintza | 848 | 541 |
| Jardueraren beraren ondoriozko diru-sarrerak | 6.792 | 6.774 |
| Unibertsitatearen gomendioaren aplikaziotik heldu diren diru-sarrerak | 406 | 395 |
| Langile-gastuak | 2.106 | 2.136 |
| Ekitaldiko emaitza | -133 | 19 |
| Enplegatu kopuruaren batez bestekoa | 45,42 | 45,42 |

Fundazioak 2014an bere alorretan erabilitako baliabideak (gastuak gehi inbertsioak) hurrengo taulan erakutsi ditugu (euroak, milakotan):

|  |  |
| --- | --- |
| Alorrak | Kopurua |
| Enplegua | 4.745 |
| Prestakuntza | 765 |
| Hizkuntzak | 756 |
| Zuzendaritza eta euskarri teknikoa | 371 |
| I+G zentrorako laguntza | 76 |
| Beste batzuk | 106 |
| 2014an erabilitako baliabideak, guztira | 6.819 |

Unibertsitateko errektorearen ebazpen baten bidez, 2014rako, Fundazioari honako jarduera hauek egiteko gomendioa eman zitzaion:

* Enpleguaren arloa: Laneratzeko jarduketak eta laguntza-jarduketak.
* Prestakuntza arloa: praktiketan diharduten tituludunentzat eta Unibertsitateak enkargatutako ekintzetarako (irakaskuntza berekiak).
* Hizkuntzen arloa: Hizkuntzen Goi Mailako Ikastegia eta hizkuntzetako ikastaro orokor eta berariazkoen antolaketa.
* Elektronikaren eta Komunikazioaren arlorako I+G Zentroaren kudeaketa.
* Unibertsitateko Lagunen eta Ikasle Ohien Alumni Programa.
* Nazioarteko Sustapena. Unibertsitateak Txinan dituen harremanen sustapena, unibertsitateko titulazioak sustatzeko eta ikasleen eta irakasleen mugikortasuna bideratzeko.

Gomendio horren aurrekontuak 457.008 euroko zenbatekoa zuen. Ebazpen horren eranskinean honako hauek arautzen dira: prozedura, baldintzak, kudeaketa ekonomikoa eta 2014an egindako gastuen likidazioa. Halaber, aipatzen da Fundazioak bere gain hartzen dituela gomendioan jasotako jardueretatik heldu diren diru-sarreren bilketa (funtsean, titulu berekiei, hizkuntzei eta Alumni programari dagozkionak): haien zenbatekoa gero Unibertsitatearen beraren kontuetan sartuko da.

Gastuetarako krediturik ez egotearen aplikazioaren emaitza gisa, azken zenbateko horrek 58.447 euro egin zuen behera.

Unibertsitateari 2014an likidatutako gastua 392.289 eurokoa izan da. Hona hemen xehetasunak:

|  |  |  |  |  |
| --- | --- | --- | --- | --- |
| Arloa | Hasierako aurrekontua | Aurrekontu doitua | Likidatutako gastua | % |
| Hizkuntzak | 249.711 | 220.670 | 220.670 | 88 |
| I+G zentroa | 100.770 | 89.915 | 89.915 | 89 |
| Alumni programa | 82.127 | 63.546 | 63.546 | 77 |
| Nazioarteko sustapena | 24.400 | 24.400 | 18.158 | 74 |
|  Guztira | 457.008 | 398.531 | 392.289 | 86 |

Aurreko gastuaz gainera, Unibertsitateak, gomendioko kontusailen kargura, 3.000 euroko gastu gehigarri bat hartu zuen, software bat ordaintzekoa.

Fundazioari gomendatutako jarduerengatik Unibertsitateak aitortutako diru-sarrerak 1,09 milioikoak izan dira; hona xehetasunak:

|  |  |
| --- | --- |
| Diru-sarrerak | Kopurua |
| Titulu berekietako matrikulak | 560.298 |
| Hizkuntzen Goi Mailako Ikastegia | 475.673 |
| Alumni programa | 27.674 |
| Bestelako diru-sarrerak | 26.145 |
|  Guztira | 1.089.790 |

IV.5. Genero berdintasuneko politikak

IV.5.1. Unibertsitateari aplikatzekoa zaion arau-esparru orokorra

Printzipio juridiko unibertsala da emakumeen eta gizonen arteko berdintasunarena, eta nazioarteko testu askotan aitortua dago. Bada, halako testuen artean nabarmendu behar da emakumearen aurkako bereizkeria-mota guztiak ezabatzeko Konbentzioa, Nazio Batuen Biltzar Orokorrak 1979an onetsi eta Espainiak 1983an berretsitakoa.

Espainiako Konstituzioaren 14. artikuluak berdintasunerako eta sexuan oinarritutako bereizkeriarik ez izateko eskubidea aldarrikatu du. 9. artikuluko 2. idatz-zatiak sendotu du botere publikoek inguruabar zehatzak sustatzeko daukaten betebeharra, gizabanakoaren eta berak osatzen dituen taldeen askatasuna eta berdintasuna benetakoak eta eragingarriak izan daitezen.

Emakumeen eta gizonen egiazko berdintasunerako 3/2007 Lege Organikoak gure herrialdera aldatzen ditu arloari buruzko Europako bi zuzentarau. Lege organiko horrek goi mailako hezkuntzari buruzko berariazko artikulu bat jasotzen du; honako hau jasotzen du, laburbilduta:

* Goi-mailako hezkuntzan, administrazio publiko eskudunek gizonen eta emakumeen arteko berdintasunaren esanahiari eta norainokoari buruzko irakaskuntza eta ikerketa suspertuko dituzte.
* Bereziki, eta helburu horrekin, hurrengoak sustatuko dituzte:

a) Ikasketa-planetan, bidezkoa denean, emakumeen eta gizonen arteko berdintasunaren arloko irakaspenak sartzea.

b) Graduatu-ondoko bereziak sortzea.

c) Gaian espezializatutako ikasketak eta ikerketak egitea.

* Gainera, legeak botere publikoek jarduteko printzipio eta irizpideak jasotzen ditu; honakoak azpimarra daitezke, besteak beste:

a) Emakumeen eta gizonen partaidetza orekatua hauteskunde-zerrendetan eta erabakiak hartu behar direnean.

b) Erantzukizuneko karguen eta irakaskuntza zentroen kontrol- eta gobernu-organoetako izendapen eta hautapenetan presentzia orekatua izatea.

c) Administrazioaren esparruan hizkera ez-sexista ezartzea.

d) Enplegu publikora sartzeko oztopoak eta lanbide-karreran emakumeen eta gizonen arteko bereizkeriak dakartzatenak; bizitza pertsonala, familiarra eta lanekoa bateragarri egiteko oztopoak kentzea; berdintasunerako prestakuntza jarraitu ematea; hautapen eta balorazio organoetan presentzia orekatua izatea; sexu-jazarpenetik eta sexua dela-eta gertatutako jazarpenetik babesteko neurriak; eta sexua dela-eta ordainsarietan zuzeneko nahiz zeharkako bazterkeriak ez gertatzeko neurri eraginkorrak.

* Azkenik, lehenengo xedapen gehigarrian, honakoa ezartzen da:

*"...Lege honen ondoreetarako, osaera orekatu gisa ulertuko da emakumeen eta gizonen presentzia, noiz eta, kasu bakoitzean erreferentziatzat hartzen den osotasunean, sexu jakin bateko pertsonak ez direnean 100eko 60 baino gehiago, ezta 100eko 40 baino gutxiago ere".*

Apirilaren 12ko 4/2007 Lege Organikoak, Unibertsitateei buruzko abenduaren 21eko 6/2001 Lege Organikoa aldatzen duenak, berdintasun politiken inguruko zenbait alderdi sartzen ditu.

Besteak beste, ondokoak azpimarratu ditugu:

* Hamaikagarren xedapen gehigarria:

*"...Unibertsitateek, beren antolaketa-egituren artean, berdintasun unitateak izanen dituzte, emakumeen eta gizonen arteko berdintasunaren printzipioarekin zerikusia duten eginkizunak bete ditzaten".*

* 10. idatz-zatia, gobernu- eta ordezkaritza-organoei buruzkoa:

*"...estatutuek ezarriko dituzte aplikatzekoak diren arauak; horietan sustatuko da organo kolegiatuetan emakumeen eta gizonen presentzia orekatua egotea".*

* 42. idatz-zatia, ikerketari buruzkoa:

“*Sustatuko da ikerketa-lantaldeek beren lanbide-karrera gara dezatela beren esparru guztietan emakumeen eta gizonen presentzia orekatua sustatuz*”.

* 64. idatz-zatia, irakasle-lanpostuetara sartzeko lehiaketari buruzkoa:

*“Unibertsitate bakoitzaren estatutuek arautuko dute deitutako lanpostuetarako hautapen-batzordeen osaketa eta, nolanahi ere, bermatuko dute kide guztiek behar den gaitasun zientifiko eta irakaskuntzakoa dutela. Osaketa horrek kideen inpartzialtasun eta profesionaltasun printzipioak beteko dituzte, eta bilatuko du batzordekide diren emakumeen eta gizonen presentzia orekatua, salbu eta behar ezinezkoa denean, bezala azaldutako arrazoi oinarritu eta objektiboak tarteko".*

Nafarroako Foru Komunitatearen esparruan, nabarmendu behar dugu azaroaren 28ko 33/2002 Foru Legea, emakumeen eta gizonen aukera berdintasuna sustatzekoa. Foru lege horrek, izan ere, emakumeen presentzia sustatzeko sentsibilizazioaren eta parte-hartze sozial eta politikoaren arloko helburuak eta neurriak ezartzen ditu. Foru lege horrek Nafarroako antolamendu juridikoaren azterketa jasotzen du, honako helburu honekin: aldaketak egitea gizon eta emakumeen arteko aukera berdintasunaren gaiei buruz Europako Batasunak emaniko zuzentarauen eta nazioarteko komunitateak emaniko arauen arabera. Arau hori betetze aldera, foru legea geroztik argitaratu den araudiari egokitu beharko zaio.

Halaber, Foru Komunitateko emakumeen eta gizonen aukera-berdintasunerako lehen planak (2006-2010) berariaz aipatzen du unibertsitate-esparruan berdintasun-printzipioa sartzeko beharra, honako neurri hauek ezartzen baititu:

* Ikasketa planak berrikustea, generoko azterketa erantsiz ikasketa gai guztiei, eta bereziki irakasleen prestakuntzarekin zerikusia dutenetan eta gradu ondoko ikastaroetan.
* Zientzien eta diziplina zientifikoen eraikuntzan ikuspegi berri bat gehituko duen tresna gisa, generoko azterketa barne hartuko duten azterlan eta ikerketak sustatzea.
* Emakumeen azterlanen datu base bat garatzea, kontsulta eta ezagutza errazteko.
* Jakintzaren arloetan emakumeek egindako ekarpenak jasoko dituzten ikerlanak sustatzea.

Halaber, Nafarroako Berdintasunerako Institutuak gidaliburu bat argitaratu du, generoko ikuspegia sartzeko Foru Komunitateko administrazio publikoek ematen dituzten diru-laguntzetan eta egiten dituzten kontratuetan.

IV.5.2. Unibertsitatearen jarduketak

1. **Estatutuak**

Unibertsitatearen estatutuetan 2011n egin zen aldaketaren ondorioz, honako agindu hauek sartu ziren estatutu horietan:

* Zioen azalpena: Unibertsitateei buruzko abenduaren 21eko 6/2001 Lege Organikoak estatutu prozesu berria hasi du Espainiako unibertsitate komunitatean. Nafarroako Unibertsitate Publikoak, lege-aginduak bultzatuta, egokiera baliatu du bere egitura eta gobernuari buruz hausnartzeko, baita irakaskuntza jarduerei buruz eta unibertsitateko beste gai batzuei buruz ere, guztiak ere, askatasunaren, berdintasunaren eta aurrerapenaren zerbitzuan den gizarte eraldakuntzarako tresna izateko betebehar funtsezkoari begira.
* 3. artikulua. Eginkizunak hobeki betetzeko eta berdintasunaren, parte-hartze demokratikoaren, gardentasunaren eta irakaskuntza askatasunaren printzipioetan oinarrituta, Nafarroako Unibertsitate Publikoak...
* 49. artikulua. 1. Klaustroan, ikastegietako batzordeetan, saileko kontseilu eta unibertsitateko ikerketa institutuetan eta gainerako gobernu eta ordezkaritza organoetan unibertsitate komunitateko arloetako ordezkariak hautatzeko, Unibertsitateei buruzko Lege Organikoan, Estatutu hauetan eta unibertsitate hauteskunde erregelamenduan xedatutakoari jarraituko zaio. Organo horietan emakumeak gizonak beste izaten lagunduko da.
* 67.1. artikulua. Unibertsitateak, gainera, sustatuko du ikerketa-lantaldeek beren lanbide-karrera gara dezatela beren esparru guztietan emakumeen eta gizonen presentzia orekatua sustatuz.
* 80.5. artikulua. Unibertsitateko irakaskuntza-kidegoetako lanpostuetara sartzeko lehiaketetako batzordeak direla eta:

 *“...Batzordeak emakume eta gizon kopuru orekatuak izan beharko ditu, behar bezala justifikatutako arrazoi sendoak eta objektiboak direla medio hori ezinezkoa denean izan ezik...”*

* Langileen kontratazioa: 84. eta 111. artikuluek ezartzen dute ezen, IILen eta AZLen kontratazioak, hurrenez hurren, berdintasun, merezimendu eta gaitasuneko konstituzio-printzipioak errespetatuz eginen direla. Printzipio horiek, 141. artikuluari jarraituz, berdin aplikatuko zaizkie Unibertsitateak kapital sozialaren edo ondare-funtsaren partaidetzaren gehiengoa dueneko entitate juridiko-pribatuek egiten dituzten langileen kontratazioei.
* Seigarren xedapen gehigarria. Nafarroako Unibertsitate Publikoak, bere eskumenen esparruan, bakoitzari dagozkion askatasuna eta berdintasuna benetakoak eta eraginkorrak izateko baldintzak sustatuko ditu, eta, zehazki, erabat bete daitezen eragozten duten traba guztiak kenduko ditu, eta unibertsitate komunitateko kide guztien partaidetza erraztu.
* Zortzigarren xedapen gehigarria. Nafarroako Unibertsitate Publikoak, bere antolaketa-egituren artean, berdintasun unitateak izanen ditu, emakumeen eta gizonen arteko berdintasunaren printzipioarekin zerikusia duten eginkizunak bete ditzaten.
* Bederatzigarren xedapen gehigarria. Unibertsitateko kide bakarreko organoei, haien titular eta kideei eta unibertsitate-komunitateko kideei gaztelaniaz emandako deiturak, baita estatutu hauetan gaztelaniaz genero maskulinoan jarritako beste edozein deitura ere, genero femeninora aldatutzat joko dira, deitura hartzen duen pertsona emakumezkoa denean.
1. **Berdintasun Unitatea**

2009an, Berdintasun Unitatea sortu zen, aurreko lege-jarraibideei eta Unibertsitatearen II. plan estrategikoari jarraituz. Unitate horrek, giza baliabide gisa, teknikari bakar bat dauka. Honako eginkizun hauek dauzka esleituta:

* Gaur egun unibertsitatearen esparruan dauden generoko desberdintasunak ikusaraztea.
* Emakumeen eta gizonen berdintasuna sustatzea Unibertsitatearen jarduketa-alor eta -esparru guztietan honako hauek eginez:

a) Unibertsitateko kudeaketa/zuzendaritza organoetan generoko parekidetasuna sustatu.

b) Emakumeei IIL gisa edo AZL gisa beren lanbide-karrera garatzea eragozten dieten oztopoak kendu.

c) Emakumeen eta gizonen arteko berdintasunaren printzipioaren norainokoa eta esanahia unibertsitate-erkidego osoan ezagutzera eman daitezen sustatu.

d) Hizkera ez-sexistaren erabilera sustatu.

e) Generoaren arloko prestakuntza eta ko-hezkuntza sustatu eta, halaber, berdintasuna bideratzen duten gainerako erakunde eta enpresekiko ikerketa- eta lankidetza-proiektuetan parte hartu.

* Emakumeen eta gizonen arteko berdintasun-printzipioaren egiazko aplikazioa zaindu.
* Generoko indarkeria, jazarpena eta generoaren ondoriozko gehiegikeria unibertsitate-esparrutik desagerrarazten lagundu.

Berdintasun Unitateak toki bat dauka Unibertsitateko webgunean, eta bertan alderdi orokorrei eta egiten dituen jarduketa guztiei buruzko informazioa dago.

Unitateko arduradun teknikoak emandako informazioaren arabera, honako hiru alorrak izan ditu lanerako ardatz:

* Ikasleak: Sentsibilizazio jarduketak (indarkeriaren prebentzioa, estereotipoak, jazarpena...) eta jarduera, tailer eta hitzaldien antolaketa.
* IILak: funtsean, irakaskuntzan genero-ikuspegia sartzea. Horretarako, ikastaroak antolatzen ditu, unitate didaktikoak egiten edo banatzen parte hartzen du eta genero-ikuspegia duten gradu-amaierako eta master-amaierako lanak eta ikerketa-proiektuak egitea sustatzen du.
* AZLak: material grafikoen, kartelen, inprimakien, eskabideen eta abarrekoak egiterakoan hizkera inklusiboa erabiltzeko kontzientziatzea. Halaber, lanposturako berdintasunaren inguruko eta bateragarritasun neurriei buruzko prestakuntza ematen da.

Halaber, hemendik gutxira Unibertsitateko jazarpenaren aurkako protokolo bat onetsiko da, estamentu guztietan nahitaez bete beharrekoa.

1. **Berdintasun-planak**

Aurretik, 2007an, Unibertsitateko genero-desberdintasunari buruzko diagnostiko bat egin zuen ikerketa-talde batek. Txosten hori 2008an eguneratu zen.

Azterlan horien emaitza gisa, Unibertsitateko lehen berdintasun plana egin zen. Plan horrek bost jarduketa arlo ezartzen ditu, eta horietako bakoitzerako helburuak finkatu eta ekintzak proposatzen dira; honako hauek dira arloak: Unibertsitatea gizonen eta emakumeen berdintasunaren arloko jokabide egokien adibide; IILak; AZLak; ikasleak, eta unibertsitateko botere-organoak.

Berdintasun plan hori garatzeko, ondoz ondoko hiru ekintza-plan egin dira 2008-2009, 2009-2010 eta 2010-2011 aldietarako. Azken ekintza planetik, honako neurri operatiboak nabarmendu behar ditugu:

Komunikazio instituzionalaren inguruko politikan genero-ikuspegia finkatzearen helburuari begira: Komunikazio Zerbitzuarekin eta Idazkaritza Nagusiarekin plangintza bat egitea, hizkera inklusiboa ezartzeko estrategia bat egiteko, eta laguntzako materialak egitea, bai eta txantiloiak ere –hizkera ez-sexistarekin– IILek eta AZLek erabiltzen dituzten inprimaki eta dokumentu garrantzitsuenetarako; besteak beste, matrikulako galdetegiak, titulazio-gidak, oposizioetarako edo/eta zerrendetarako deialdiak, ziurtagiriak eta abar.

Generoko ikuspegiaren zeharkakotasuna sustatzea goi mailako hezkuntza esparru europarreko graduko titulazio berrien diseinuan, exekuzioan eta ebaluazioan: azterlan bat egitea, Unibertsitateko Gizarte Laneko Sailarekin batera, generoko ikuspegia sartzeari buruz bai Gizarte Laneko graduan, bai Unibertsitateak eskaintzen dituen gainerako graduetan eta graduondoko ikasketetan ere. Lan hori 2012an amaitu zen, eta honako ondorio nagusi hau izan zuen: “*aurreko egoeraren (diplomatura eta lizentziaturak) eta egungoaren (graduak) arteko alderaketari dagokionez, esan beharra dago generoko zeharkakotasuna dela-eta ez dela hobekuntzarik egon ez Ingeniaritza Eskoetan: ETSIA eta ETSIIT, ez Ekonomia eta Enpresa Zientzien eta Zientzia Juridikoen fakultateetan, ez eta Osasun Ikasketen Unibertsitate Eskolan ere. Besterik da Giza eta Gizarte Zientzien Fakultatean gertatutakoa, non emaitza positiboak izan baitira".*

Hobekuntza-proposamen gisa, honakoak aipatzen dira:

* *"Gradu desberdinetan dagoen errealitateari begiratzea:* irakasle eta ikasle gehienak emakumezkoak dira erizaintzaren esparruan, esate baterako, edo gizonezkoak ingeniaritzen esparruan, esate baterako. Hori dela eta, ulertu beharko da lanbideak ez direla neutroak eta, horrenbestez, balizko ekintza batzuk hartu beharko dira kontuan; esate baterako, generoko identitateekin lan egitea (zainketak vs hornikuntza) edo ekintza `positiboak garatu beharko dira (emakumeen presentzia sustatzeko tradizionalki maskulinoak izan diren jakintzetan, edo gizonezkoena, berriz, tradizionalki femeninoak izan diren lanbideetan).
* Ikasgaietan erabiltzen diren *eskuliburuak eta dokumentazioa aztertu eta gaurkotzea*, zeren eta batzuetan desfasatuta baitaude. Horri gehitu beharra zaio batzuetan materialak eta edukia ez zaizkiola aplikatzen dagoen errealitateari, zeren eta ez baitira kontuan hartzen azken urteetan gizartearen izan diren aldaketak (emakumeak ordainpeko lanetan sartzea, berdintasuna lortzeko funtsezkoak izan diren lege aldaketak...).
* *Gai eta alderdi sozial batzuk graduetako ikasgaietan sartzeko betebeharrari erantzutea, garrantzi berezia baitute.*

Halaber, aipatu behar dugu 2013-2014 ikasturtean "Generoko aditua" titulu berekia irakasten ari dela.

1. **Unibertsitatearen III. Plan Estrategikoa (2011-2014)**

Unibertsitatearen III. plan estrategikoan berdintasunari buruzko honako aipamen hauek egiten dira:

* Balioen artean: “*Aniztasunean elkarrekin bizitzea: Honako hauen moduko balioak sustatzea: pertsonekiko eta ideiekiko errespetua, tolerantzia, elkartasuna, bakearen kultura, pentsamendu-askatasuna, elkarrizketa, generoko berdintasuna eta kulturen arteko integrazioa".*
* Unibertsitate-hedadurari dagokion ardatzaren helburuen taulan, honako hauek ageri dira:

1. helburu estrategikoa. *“Unibertsitate-konpromiso eta -erantzukizun Sozialaren Campusaren sorrera bultzatzea”.*

1.3 helburu operatiboa. *“Aurrera egitea unibertsitate irisgarri, berdinzale eta solidarioaren garapenean”.*

1.3.1 ekintza *“Generoko berdintasuneko urteko planak garatu eta aplikatzea”*.

* Iberus Campusaren helburuen artean, C.2.1 helburuak hauxe dio: “*Campusean generoko berdintasunaren behatokia garatzea, eta bertan sartzea Campusaren berdintasun planaren gauzatzea eta jarraipena”.*

Aipatutako plan estrategikoari buruzko amaierako txostenak dio zailtasun ekonomikoek zaildu egin dutela aurreko helburu estrategikoak lortzea. Eta hala:

* Unibertsitate-erantzukizun Sozialaren arlo bat sortu da, baina ez da unibertsitate-erantzukizun sozialari buruzko txostena onetsi.
* Berdintasunaren berariazko arloan, *"berdintasun programei lotutako ekintzak geraturik daude".* Hartara, ekintza programak aplikatzen dira 2011n onetsitakoa luzatuz, eren eta ezin izan baita plan berririk egin dauden baliabideekin; hala eta guztiz ere, plan horretan bildutako ekintzak egokitu eta gaurkotzera jo da.
* Berdintasunari buruzko adierazleei dagokienez, hauxe dio aipatutako amaierako txostenak:

a) Aplikatutako berdintasun-neurrien kopurua: batez beste 14 neurri plan estrategikoak indarra izan duen lau urtetako bakoitzean. Aurreko lerrokadetan aipatutakoez gainera, nabarmendu behar dugu ludotekan egin den jarduketa, ospakizunak direla-eta egindako deklarazio instituzionalak (martxoaren 8an eta azaroaren 25ean), Iberus Campuseko berdintasunaren behatokiaren zirriborroaren prestaketa, gela osasungarriaren proiektua, datu-bilketa eta estatistikak, eta abar.

b) Berdintasunari buruzko ikastaro eta tailerren kopurua: urtean sei ikastaro inguru egin dira, eta urtean 200 pertsonak hartu dute parte haietan.

Atal honen amaierako laburpen gisa, esan dezakegu Unibertsitateak bere estatutuetan berdintasunaren arloko legezko aurreikuspenak txertatu dituela, eta jo duela gai hori estrategikoa dela bere jarduerak garatzeko, eta ahalegin handiak egiten ari dela irakaskuntzaren, administrazioaren eta ikasleen arloetan.

IV.5.3. Emakumeek eta gizonek Unibertsitatean duten presentziari buruzko datu batzuk

IILak eta AZLak eta ikasleak orokorrean hartuta, honako taula honetan ageri da 2014ko ekitaldian izan den generoaren araberako banaketa:

|  |  |  |
| --- | --- | --- |
| Estamentua | Emakumezkoak (%) | Gizonezkoak (%) |
| IILak | 42 | 58 |
| AZLak | 61 | 39 |
| Ikasleak | 51 | 49 |

Hau da, ikusten da joera nahiko orekatua dagoela bi sexuen artean, batez ere ikasleei dagokienez. IILen artean, gizonezkoen alderanzko nolabaiteko joera bat dago; AZLen artean, berriz, emakumeen alderanzko joera nabarmena da.

Gobernu-organo eta ordezkaritza-organo kolegiatu garrantzitsuenek honako osaketa daukate 2014ko abenduaren 31n, emakumeen eta gizonen ehunekoei dagokienez:

|  |  |  |  |
| --- | --- | --- | --- |
| Organoak | Ordezkari kopurua | Emakumezkoak (%) | Gizonezkoak (%) |
| Unibertsitateko Klaustroa | 123 | 42 | 58 |
| Gobernu Kontseilua | 18 | 33 | 67 |
| Gizarte Kontseilua | 30 | 27 | 73 |
| Zentroko Batzarrak |  |  |  |
| * Ekonomia eta Enpresa Zientziak
 | 18 | 28 | 72 |
| * Giza eta Gizarte Zientziak
 | 19 | 53 | 47 |
| * Zientzia Juridikoak
 | 19 | 47 | 53 |
| * Nekazaritza ingeniariak
 | 20 | 60 | 40 |
| * Telekomunikazio eta Industria Ingeniariak
 | 22 | 18 | 82 |
| * Osasun zientziak
 | 19 | 63 | 37 |
| Sailetako kontseiluak, guztira | 657 | 41 | 59 |

Aurreko emaitzak ikusta, ondoriozta dezakegu ezen, organo kolegiatu orokorrei erreparatuta, soilik unibertsitate-klaustroan ikusten dela osaketa orekatu bat, berdintasunaren araudiak aipatutako tarteari dagokionez –hau da, sexu bakoitzak ehuneko 60a eta ez izatea ehuneko 40tik beherakoa–; beste bi organoetan, berriz, gizonezkoen presentziak argi gainditzen du ehuneko 60ko muga.

Zentroko batzarretatik hiruk gainditzen dute tarte hori: gizonezkoen presentzia handiagoa dago industria ingeniarienean eta ekonomia zientzietakoan, eta emakumezkoen presentzia handiagoa, berriz, osasun zientzietakoan.

Sailetako kontseiluen multzoari begiratuta, presentzia orekatua da. Hala eta guztiz ere, haiei banaka erreparatuz gero, 13 sailetan desorekak aurkituko ditugu: 10etan gizonezkoek pisu handiagoa dute eta hirutan, berriz, emakumezkoek.

Ignacio Cabeza del Salvador kontu-ikuskatzailea arduratu da lan honetaz, eta hark proposatuta eman da txosten hau, indarrean dagoen araudiak aurreikusitako izapideak bete ondoren.

Iruñean, 2016ko martxoaren 3an

Lehendakaria, Helio Robleda Cabezas

Eranskina. Nafarroako Unibertsitate Publikoaren 2014ko oroitidazkia

1. Oroitidazki horren dokumentu osoa Unibertsitatearen Gardentasun Atarian ikus daiteke, Unibertsitatearen webgunean (www.unavarra.es). [↑](#footnote-ref-1)
2. Auditoriako arauek aipatzen dute lerrokada bat gehitu ahalko dela finantzen egoera-orrietan azaltzen ez diren beste gai batzuei buruz, hartzaileek eta erabiltzaileek txostena zuzen uler dezaten. [↑](#footnote-ref-2)
3. Txostena 2015eko azaroan argitaratu da eta Kontuen Ganberaren webgunean ikus daiteke (www.camaradecomptos.navarra.es). [↑](#footnote-ref-3)
4. Betetze horri buruz Ogasun eta Administrazio Publikoetako Ministerioak emanen duen behin beteko txostena falta da. [↑](#footnote-ref-4)
5. Unibertsitatearen oroitidazkiaren 4.9 atalean, aurrekontuen bilakaerari eta haren likidazioari buruzko analisi bat egiten da, 2009tik hasi eta 2014ra bitartekoa. Analisi horretako zenbatekoak euro korrontetan adierazita daude. [↑](#footnote-ref-5)
6. Txostena Unibertsitatearen Gardentasun Atarian ikus daiteke, Unibertsitatearen webgunean. [↑](#footnote-ref-6)